url: =Isaiah 55 | Siantongluan.net\nIsaiah 55 |\nA dangtak mi peuhmah tui phualah hong pai un. An neilote aw, hong pai un la hong ne un! Hong pai un; a man ding bangmah piak kulloin leenggahzu leh bawngnawi na duh zahzah uh hong ne un.\nAn a hilo nate leina dingin bang hangin na sum uh zang a, hong gilvahsak theilo nate ngahna dingin bang hangin na sem na hi uh hiam? Keima thu limtakin ngai-in a limci an ne un la, anlimte-ah nuamsa-in om un.\nKa mite aw, ka thu ngai un la, kei kiangah hong pai un. Na nuntak theihna dingun a thu hong za un. David ka it mah bangin keima itna kip, tawntung thuciamna note tawh ka bawl ding hi.\nDavid pen mite tungah teci ding, mite a makai ding leh a ukpa dingin ka koih hi.\nTu-in note in na theih ngeiloh uh minam dangte na sam ding uh a, amah in note hong minthangsak zo ahih manin, Topa note Pasian, Israel-te Siangtho Pa hangin note hong theilo minamte note kiangah hong tai ding uh hi.\nA kimuh thei hun lai-in Topa zong un la amah a nai om lai-in thu ngen un.\nMigilo in ama gitlohna nusia hen la, thumanlo mi in ama ngaihsutna nusia hen. Amah in a hehpih theihna dingin Topa eite Pasian kiangah amah paisak un. Bang hang hiam cih leh a mawhna maisiangsak ding hi.\nBang hang hiam cih leh keima ngaihsutnate nomau ngaihsutna bang hilo a, keima paiziate nomau paizia bang hilo hi, Topa in ci hi.\nVantung pen leitung sangin a sanzawk mah bangin, keima paiziate zong, nomau paizia sangin sangzaw a, ka ngaihsutnate zong, nomau ngaihsutna sangin a sangzaw ahi hi.\nBang hang hiam cih leh vantung panin guahtui leh vuk hong pai-in, amaute ciahkik loin leitung kawtsakin, kungnote mengin selkhiasak a, khai vawhpa khaici pia-in a nepa tungah an a piak mah bangin,\nkeima kam panin a paikhia ka thu zong tua mah bang ding hi. A hawmpi-in kei kiangah hong tungkiklo ding a, keima ngimnasa bangin tangtung sakin, amah ka sawlna thu tangtun ding hi.\nBang hang hiam cih leh Babylon panin lungdamna tawh na paikhia ding uh a, nopsakna tawh hong kipaikhiatpih ding hi. Note mai-a mual liante leh mual neute in la sa-in awng ding uh a, gamsunga sing khempeuh in a khut uh beeng ding uh hi.\nLing tangin tak kung hong po ding a, lingkung tangin mui kung hong po ding hi. Tua pen Topa} nasepna phawk tawntungna, a kilakhia ngeilo ding, a tawntungin a om lim khat hi ding hi, a ci hi.\nTedim Lai Siangtho / Laibu: Isaiah 55


timestamp: atn

url: =Johan 13 | Siantongluan\nTu-in Paisan Pawi hun ding ni khat bek in sam a, Jesuh in hih leitung nusia-in a Pa kiangah a pai ding hun a tunna thu a thei hi. Hih leitungah a om ama mite it mahmah ahih manin a hih theihna zah ciang tawh a itna a lak hi.\nJesuh leh a nungzuite nitak an ne-in a tukhawm uh hi. Tua hun laitakin dawimangpa in Simon Iskariot tapa Judas lungsim sungah Jesuh lehhekna ding ngaihsutna koih khinzo hi.\nA Pa in ama khutsungah vangliatna khempeuh a piakna leh Pasian in amah a sawl mah bangin tu-in Pasian kiangah a paikik ding ahihna thu zong a thei hi.\nTua ahih manin a annekna sabuai panin Jesuh dingkhia-in a puantungsilh suahkhia a, a kawngah a mainulpi a teeng hi.\nTua ciangin kuangpi sung khatah tui sung a, a nungzuite khe silsakin a kawngah a teen a mainulpi tawh a nul keusak dingin a kipan hi.\nSimon Peter khe silsak dingin a kipat ciangin Peter in, "Topa aw, ka khe hong silsak zenzen ding na hi hiam?" a na ci hi.\nJesuh in, "Tu-a ka gamtatna thu na theihloh hangin nidang ciangin na thei ding hi," a ci hi.\nPeter in, "Nang peuhmah ka khe ka hong silsak ngei buang kei ding hi," a cih ciangin, "Na khe hong silsak kei leng, kei tawh na kipawl thei nawn kei ding hi," a ci hi.\nTua ciangin Simon Peter in, "Topa aw, tua bang ahih leh ka khe bek hong silsak kei in la, kha khutte leh ka lu zong hong silsak in," a na ci leuleu hi.\nJesuh in, "A kipumsil khinsa mite siangthota ahih manin a khe simloh silkik ding kisam nawnlo hi. Note sung panin khat simloh na vekpi-un na siang khin uh hi," a ci hi.\nJesuh in amah a lehhek dingpa theikhin ahih manin, "Note sung panin khat simloh na siangkhin uh hi," a ci ahi hi.\nJesuh in amaute khe a silsak khit ciangin a puan silhkik a, annek sabuai-ah a tutnasa mun hong zuanin, "Tu-a note tungah ka hong gamtatna thu na thei uh hiam?\nNote in kei pen Siapa, leh Topa, na hong ci uh hi. Na hong cih uh mah bangin a man ka hi hi.\nNote Topa leh Siapa in na khe uh hong silsak ka hih leh note khatlekhat na kisilsak kan ding uh kilawm hi.\nNote tungah ka hong gamtat bangin note na gamtat theihna dingun a lim a hong lak ka hi hi.\nA mantakin ci lehang, sila pen a topa sangin lianzaw ngeilo a, a kisawlpa zong a sawlpa sangin lianzaw ngeilo hi.\nHih thu thei-in na zuih uh leh na lung uh nuam mahmah ding hi.\n"Hih bangin ka hong genna in note khempeuh hong huam kimlo hi. Ka teelsa mite ka thei hi. Lai Siangtho in, Ka an a nepa in kei hong langpang hi, a cihna thu a tunding kisam hi.\nHih thu hong tun taktak ciangin, Kei kua ka hihna, na hong theihna dingun a hun ma-in a hong ma gen ka hi hi.\nA mantakin ci lehang, keima hong sawl mite a sangte in kei zong a hong sang ahi uh a, kei a hong sangte in kei a hong sawlpa zong a sang ahi uh hi," a ci hi.\nJesuh in hih thuteng a genkhit ciangin lungkham mahmah ahih manin, "A mantakin ci lehang, note khat in kei nong lehhek ding uh hi," ci-in a kilangin a genkhia hi.\nKua a cihnopna hi ding ahi hiam, ci-in a nungzuite khatlekhat a ki-en uh hi.\nJesuh in a itdiak a nungzuite khat ama kiangah tu ahih manin,\nSimon Peter in a mitheek tawh amah hopih a, "Kua a cihnopna ahi hiam?" dong in, ci-in a sawl hi.\nTua ahih manin tua nungzuipa in zong Jesuh nehphei lai deuhin, "Topa aw, kua ahi hiam?" ci-in a dong hi.\nJesuh in, "Anlum, meh sungah diahin ka piak dingpa ahi hi," a cih khit ciangin a anlum diahin Simon Iskariot tapa Judas a pia hi.\nJudas in tua an a nek khit phetin ama sungah Satan hong lutpah hi. Tua ahih manin Jesuh in ama kiangah, "Na hih ding peuhpeuh hihpak in," a ci hi.\nAhi zongin sabuai-ah a tutkhawmpih mite in hih bangin a cihna thu theilo uh hi.\nAmah sumkem ahih manin hih pawi-a zat ding a kisam na pawlkhat a lei dingin a sawl hi ding hi; tua ahih kei leh zong mizawngte pawlkhat tungah sum a pia dingin a sawl hi ding hi, ci-in nungzui pawlkhat in a ngaihsun uh hi.\nTua hi a, Judas in a an a sankhit ciangin a paikhia pah hi. Tua hunin khua mial khinta hi.\nJudas a paikhiat khit ciangin Jesuh in, "Tu-in Mihing Tapa in Pasian pianzia a neihna hong kilang ding hita hi; ama hangin Pasian in minthanna a ngah ding ahi hi.\nAma hangin Pasian in minthanna a ngah mah bangin Pasian in zong ama pianzia amah ngahsak ding a, a sawtloin ngahsak pah ding hi.\nKa tate aw, note tawh sauvei ka hong omkhawm nawn kei ding hi. Note in kei na hong zong ding uh a, ahi zongin Jerusalem khua-a Jew uliante kiangah, Ka paina munah na hong pai thei kei ding uh hi, ci-in ka gen mah bangin note kiangah zong tu-in ka hong gen hi.\nNote tungah ka hong piak thak thu in: Note khatlekhat na ki-it ding uh ahi hi. Note ka hong it mah bangin note khatlekhat na ki-it un.\nNote khatlekhat ki-it le uh cin keima nungzuite na hihna uh mi khempeuh in hong thei ding uh hi," a ci hi.\nTua ciangin Simon Peter in, "Topa aw, koi-ah pai ding na hi hiam?" ci-in a dot ciangin Jesuh in, "Ka paina dingah tu-in na hong zui thei nai kei ding hi; ahi zongin nidang ciangin na hong zui ding hi," ci-in a dawng hi.\nPeter in, "Bang hangin tu-in hong zui theilo ding ka hi hiam? Nang ka hong sihpih ding hi," a cih ciangin\nJesuh in, "Kei hong sihpih ngam ding na hi hiam? A mantakin kong genin-ah, kei thumvei na hong nialkhit matengin ak khuang lo ding hi," ci-in a dawng hi.


url: =Johan 1:14 tawh kisai ~ T. Sawm Lian :: ZOMI DAILY\nposted on 17 September 2016 at 3:00 am Lomkholna: Article, Sawmlian\nJohan 1:14 sung pen Lai Siangtho sunga Jesu Khris mihing hong suahna a kigenna mun leh Lungdambawl hun khawng cianga kisim mun mahmah ahi hi. Tua banah Jesu Khris hihna a kigencian mahmah mun ahi hi. Tedim kam tawh a kitei Lai Siangtho a kizang tangpi pen ‘Tedim Lai Siangtho Puahphatna’ leh ‘Phuahphatna a kipuahpha kik’ ah, “Tua Thu mihing hong suakin kote lakah hong om a, itna nei-in citak mahmah ahih manin Pasian’ pianzia a neihna ka mu cian uh hi. Hih pianzia pen Pasian’ Tapa khat bek hihna tawh a neih pianzia ahi hi” ciin kitei hi.\nMihing or cilesa hong suakna pen bel kician takin kigen hi. Ahi zongin a ban ate pen sim nuam mahmah napi, a kammal bulte gennop hong gen het lo tawh kibang hi.\na) itna nei-in, cih kammal pen a paubulzawte-ah kimu lo hi.\nb) citak, cih zong kimu tuan lo hi.\nc) Pasian pianzia, hih zong koi pan kila ahi diam, paudangte ah kimu lo hi [kei muh ngeiloh version pan kila ahih leh thei nuam ing].\n‘Context’ pen Lai Siangtho teina ah a thupipen hi, kici hi. Ahi zongin hih munah, bang hanga hih bangin a thu kilaih gawp mawk ahi diam, cih ka ngaihsut ciang, ‘tua hang hi ding hi’ cih theihna ding a thu ka mu kei hi. Hih [Johan 1:14] sunga a thupi mahmah,\na) kote tawh omkhawm, kici pen Jesu Khris leitungah hong pai taktak ahihna, laibu gelhpa [Johan] in mit tektek tawh mu-in, a khut tawh lawng, ann nekhawm, tui dawnkhawm uh ahihna teci ahi hi.\nb) gualzawhna mu uh, hih in zong Pa Pasian Tapa, Jesu Khris’ gualzawhnate – Meelkikhelna, Jerusalem lutna, a nalamdang bawlte, a sihna, thawkkikna leh vankahnate [amah bek tham lo, midang in zong] mucian ahihna teci ahi hi.\nc) hehpihna [grace, charitos] tawh kidim, Jesu simloh mihingte lakah hehpihna tawh a kidim khat zong om lo hi. Tua pen Pasian ahihna, leitung mihingte tawh a kibatlohna ahih manin thupi diak hi.\nd) thudik [truth, aletheias] tawh kidim, Jesu simloh leitung mihingte lakah thudik a gamta zo kuamah om lo hi. Jesu pen thudik tawh a kidim ahihna in Pa Pasian hong sawl, Pa Pasian Tapa diktak ahihna hong gencian a, thupi mahmah hi.\nHih atungate panin, ‘itna nei’ cih leh ‘citak’ cih pen Pasian hihna tuam hi peuhmah lo a, a neih thu-in bel mihing khempeuh in i neih hi lel hi. Ahi zongin, ‘hehpihna’ leh ‘thudik’ tawh ‘kidim’ i cih ciangin, mihingte lakah hih bang pianzia a nei a om lo hi. Hehpihna nei leh thudik tawh a nungta a om tei hangin, tua bang tawh a kidim om lo ahih manin Pasian ahihna kician takin kimu thei pah hi.\n‘Lai Siangtho puahphate a thusim lo leh a zahtak lo’ cihna hi loin, Lai Siangtho tei a haksat dingzia thei kawmin, “Bang hangin Lai Siangtho puahphapha hang, a kisam lua lo [e.g. ‘leh’ leh ‘le’ peuh] buaipihpih i hiam?” a ci nuam ka hi hi. Kician deuh takin ‘enphakik’ thei lo ding i hiam?\nMeilipi [hell] hong tun ding ahih liangloh hang, ngaihsuthuai veve lo hiam?\nLai Siangtho (Puahphatna) leh a dang khat etkakna:\n6Pasian in Johan kici mi khat kamtai dingin hong paisak a, 7Mi khempeuh in ama thugenna za-in tua khuavak a uptheihna dingun tua khuavak thu a gen dingin a hong pai ahi hi. 8Tua Johan mahmah pen khuavak hilo a, khuavak thu a gen dingin a hong pai ahi hi. 9Ama gen khuavak taktak pen zong leitungah hong tung khin a, mi khempeuh a taan’ khin hi. 10Amah, leitungah om a, amah tawh leitung a kibawl hinapi-in leitung mite in amah na thei khalo uh hi. 11A khua leh a tui-ah va pai a, ahi zongin a khuapih a tuipihte in ama thugen na ngailo uh hi. 12Tua bang hita se leh ama thu ngai-in amah a um mite khempeuh tungah Pasian’ tate suahtheihna ding thu a pia hi. 13Tua bangin Pasian’ tate suahna pen leitung ngeina nute pate sung panin suahna tawh hiloin Pasian sung panin suahna ahi hi.\n14Tua Thu mihing hong suakin kote lakah hong om a, itna nei-in citak mahmah ahih manin Pasian’ pianzia a neihna ka mu cian uh hi. Hih pianzia pen Pasian’ Tapa khat bek hihna tawh a neih pianzia ahi hi.\n6 Mihing hong suak, Pasian’ hong sawl, a min Johan; 7 teci dinga hong pai hi a, tua khuavak teci ding, ama tungtawnin mi khempeuh in khuavak a up theihna dingin. 8 Amah pen tua khuavak hi loin, khuavak adingin teci ahi hi. 9 Tua khuavak pen a dik khuavak, mi khempeuh taanin leitungah hong paikhin hi. 10 Amah leitungah om khin a, leitung ama tungtawnin a kibawl hi napi, leitung in amah thei lo hi. 11 Ama aa hi napi, a painate’n saang lo hi. 12 Ahi zongin mi tampi in amah um uh a, tuate tungah Pasian’ ta hihna zaa pia hi, ama min a um mite tungah; 13 tua pen sisan, cilesa’ deihna leh mihing deihna pan hi loin, Pasian pan ahi hi.\n14 Tua Thu cilesa hong suak a, kote tawh omkhawm hi. Ama gualzawhna ka mu uh a, Pasian Tapa neihsun’ gualzawhna; hehpihna leh thudik tawh a kidim.\n· A masa pen thumal 198 pha a, a nunungzaw pen 153 bek pha hi. Hih dan bangzah hiam om lai ding hi.\n· Amasa bel sim nuamzaw kha ding hi; a thu sangin a simnop ding thupisak zaw i hi kha tam?\nPrevious: Christian Hymn te’ tangthu: Calvary Ah\nNext: Zomi Mipil Taltaak Muanhuaite ~ Dal Sian Hung


url: =Zomi leh Nampi lungsim ~ Zam Thuam :: ZOMI DAILY\nposted on 20 December 2015 at 8:44 am Lomkholna: Article, Zamthuam\nLeitung khangtangthu in khuahun tampi nawk khin-a, Zomite ahih leh thakhatthu phialin pilna bulphuh hun (Knowledge Age) sungah i lutpah hi. Khantohna tuihual in hong nawkna le gam sung hamsatna tuamtuam hangin athahat, apil, athukhual nampi lungsim nei tampite gamdang, tuipi gal kidenna uhi. Mi nampi khat hih nading akisam mipil nangawn i gam sungah kiomlo phial cih ding hita hi. Tua hangin innngak aa a om lai Zomite sungah kikhelna tampi hong omtota hi. Apil takpi ahilo pawlkhat mipil hong bang uhi.\nTuate nuai pan hong khangto ding khangnote in zong tua dan mah aman hong sa sawnsawn lai uhi. Apil takpi pawlkhat pen apil in mu zo nawnlo uhi.\nTua ban ah asawtloin akizang ding ahi mipi’ thu-neihna tawh ki-ukna zia hun sungah a kalsuan ding Kawlgam sunga om Zomite in gamtat luhek zia nasia takin i ngaihsutloh hong phamawh ding hi. Hong piang ding ki-uk zia tawh kituak nai kei hang, a ci mipi pawl khat zong ki-om hi.\nAkingah ding mimal suahtakna in mipi anawngkaisak ding a launa uh ahi hi. Tua dan hong hilo dinga mi khat suahtakna na nawngkai sak masiah, suakta takin na om thei lel ding hi. Mipite pen thukhun (upadi) thuneihna in hong dal lel ding hi. Ahihangin suahtak zia nangawn asiamlo, ei Zomite in a kilawm gamtat zia i neih zawhlohna hanpgin thukhun tawh i kitalsik den ding dahhuaikha ding hi.\nKhangluite in, “Kam siam siallei sang, kam sia sial liau” na ci hi. Gamtat zia tawh kisai kammal hoih khat hi. Kam ip theite mipil hi cih kammal zong om lai hi. “Ka lungsim sunga aom bang ka gen pak hi,” ci-in lungsim siangtho lua kisa khuak bang zang manlo kha thei hi hang. Mipilte mah bangin kikep, ki-ipzia siam ding hoih hi.\nZomite in i zatkhialh den thu pawlkhat om lai hi. Thukhun thuneihna omlohna munte bangin ei thu in gamtat pah ding i ut tawntung hi. Thukhen ding pen ei hilo-in thukhen nading thu anei mi hong om ding hi. Zomite in i minam sungah hi taleh minam dangte sungah hita leh nampi lungsim i neih zawh nang hanciam in kisin ding hi hang. Zam Thuam\nPrevious: Zomi leh Worldview ~ Tungg Thang\nNext: ZAM Thupuak :: 20 December 2015


url: =Pastor Joseph Prince leitung mihaute’ lakah kihel :: ZOMI DAILY\nPastor Joseph Prince leitung mihaute’ lakah kihel\nposted on 11 November 2014 at 9:37 am Lomkholna: News, World, ZomiQuavadis\nSingapore ah pawlpi mi tampen anei New Creation Church founder and senior pastor Joseph Prince (Kum-50) pen leitungah Pastor sumhau pen kiteelna ah a sawmna ngah zo ding hi ciin Luxury lifestyle ten website sungah pulaak khia uh hi. Tua bek hi loin, US bulphuh aa kibawl RichestLifestyle.com, te in Pastor Joseph Prince in sum $ 6.3 million a neih banah kum khat sunga asum lut pen $700,000 pha den ahihman in, mihau number sawmna ah koihto uh hi.\nCelebrityNetWorth.com in a genna leuleu ah Pastor Joseph Prince pen 2009 kum a kipan a pawlpi sung sumlut kiciapteh sak lo lai hi ci-in gen uh hi. A pawlpi New Creation Church pen Singapore gamah member tam pen ahih banah abeisa kum nih sungin mimal tul 30,000 te tung pa’n sawm-a-khat a ngah zah pen $75.5 million pha hi ci-in Commissioner of Charities in gen khia hi cih thu Reuters thuthak kaikhawm pawl in pulaak hi.\nAbeisa 2010 August in New Creation Church pawlpi in nikhat sung bekbek in Fundraising a bawl uh leh $21.1 million ngah uh hi. Hih sum kingah teng khempeuh pen Siamna tuamtuam lahna mun The Star Performing Arts Centre kici lamna dingin koih uh hi. Hih Centre pen dawl 8 pha a, alamna ding sum kisam zah vekpi $500 million kisam hi.\nHih center Auditorium sungah tutna 5,000 om in, a pualam limlahna munah zong tutna 300 kikoih lai hi. Hih centre pen New Creation Church pawlpi i sumbawlna hiang khat mah hi-in, The Rock Production khut sungah om hi. Tua center tung khum ah The Star Vista akici vanzuakna innpi (Mall) khat om lailai a, dawlthum pha hi. The Star Vista pen Capital Land te kep leh neihsa hi in Buona Vista Station gei a om hi.\nNung kum 2013 in USA a zinna Los Angeles khuapi sunga om Long Beach Arena ah thungenna nei hi. A thugen angai dinga pai mi tawmsan lo banah Texas sunga biakinn lian pen Lakewood Church ah thu a gen leuleu ciangin, biakinn sung dimlet liangin thungai mipi kikhawm uh hi. A laibu gelh “The Power of Right Believing” zong New York Times te’ ciaptehna ah tam akikhawng pen nihna in ciamteh uh hi.\nRichestLifestyle.com in CelebritynetWorth.com leh Forbes’s te tung pan a thungah dan un Joseph Prince pen Nigerian Pastor a hau pen a kiciamteh 5 te lakah kihelzo ci uh hi. Amah leh US pastor 4 te’n a thumna leh a gukna ngah uh a, a dang munte Nigerian pastor 5 in ngah uh hi. Nigeria pastor te hauhna pen leitung ah minthang zo uh a, tua teng lakah ahau pen pastor pa in $190 Million nei ci in kiciamteh hi. Francis Lamthang (Zomi Quavadis)\nPrevious: Lungdam kohna ~ Francis Khampi


url: =Sengam ah ta khatbek neihkhuan “One Child Policy” beitading :: ZOMI DAILY\nposted on 28 December 2015 at 11:22 am Lomkholna: China, News, Sawltak, World\nSengam ah abeisa 1970s hunlaipek akipan mihing Population tamluatna tawh nupa khatin ta khatbek neihding “One Child Policy” pen zanni Sunday ni akipan phiatding in thukimna omta cih AFP News pan kizasawn hi. Sengam ah mite kumtamsemsem, aluahtoding beisemsem, Ageing Population banah nasemding mimahmah zong tawmsemsem ahih manin, “One Child Policy” pen aphiat uh kici hi.\nHih “One Child Policy” phiatding pen October khapek in Communist Party in ahanciam hi a, Xinhua News Agency te genkhiatna ah January 1 ni akipan “One Child Policy” beisiangding a, ta anihna ki lakbeh theiding cihi.\nTua hi a, akiteeng nupa te in ta khatbek hinawnlo, anihna zong lakbehthei tading uh a, ahi zongin ciangtan Limit bel omveve laiding cihi. “One Child Policy” pen 1970s pekpan in akizang hi a, tuahun akipan tudong hih “One Child Policy” hangin nausuakding 400 Million kiamsaktuam ahih manin Sengam ah mihing Population kitawmtuam cihi.\nSengam pen leitung ah mihing atampen in aki ciamteh hi a, mihing Population pen 1.37 Billion phalai hi. Ahi zongin hihzah mi atam mahmah lakah khangham kumtam khin tampi kihel ahih manin, Sengam ah Ageing Population buaina omta hi.\nPilnanei Experts te’n agenna ah hih “One Child Policy” panin ta nih neihkhuan apiakpen ziakai luata cilai hi. ZD Sawltak #zomidaily\nPrevious: Political Science ngah Lungdampihna ~ Thawn Tuang\nNext: Lungphona hangin Yangon aom Thai Embassy ni 3 kikhak\nPhilippines thongkia te aguaktang Photo ki khahkhia ahih manin, kimawhsak ~ ZD


url: =2013-12-01 ~ TBC-Y\nPosted on Saturday, December 07, 2013by Htaung Kyint\nPosted on Saturday, December 07, 2013by Siam Kim\nKhuamial sunga om mite in khuavak tangpi mu ding uha, lauhuaina kuam aa tu mite tungah zing khuavak thak hong taang hi.––Matthai 4:16\nDecember hong tun simin, innkuan 13 te kipawl-in Christmas mei 300,000 bang det khat-in de uha, taang pempam hi. Gamlapi pan mite zong tua mei taang en dingin hong pai uha, tua tenga kihong lasaknate zong hong ngai zel uh hi. Tua banga lasakna le mei vakte pen computer mal 64 bang kizang hi.\nTua bang meivakte ka muh ciangin, hih bang meivakte a kivak theih nading tuma kum 2000 kiim lai-a hong taangin leitung khempeuh a lawh khuavak pen ka phawkkha hi. Tua khuavak in thumanna, thutanna le itna tawh taang den hi. Tua khuavak ahi Jesuh pen leitung in a ngaklah den le a zon den Pa ahi hi (Isa. 9:2, 6-7). Amah in a nungzuite tungah tua khuavak taangsakin midangte in Pasian’ vangliatna a muh theih ding vaikhak hi (Matt. 5:16).\nDen-a innkuante bangin Khristian-te in i khuavak taangkhia sak ding na ngaihsun ngei hiam? Tua hileh, khuazing sunga om mite in zong Pasian’ vangliatna mukha mah ding uh hi. Khristian-te in Pasian’ itna kilangkhia sak lehang, lungdamna thu khuavak hong taangin mite in Jesuh hong munuam ding uh hi. Amah leitung khuavak ahi hi.––Julie Ackerman Link\nA tate cingzo lua ding hi. – Doddridge\nPosted on Friday, December 06, 2013by Siam Kim\nTopa in hong itna kip le hehpihna tawh hong zeem hi.––Late 103:4\n1 Johan 5\nKa inn uah mi tam sim hong pai tak ciang, amau ading an a kicin loh ding ka patau gige hi. Ka buai loh ding khat leuleu-ah amau zong neek theih pawl khat hong keng thei uh hi. Tua bang ciangin upmawh sang peuh hong val thei-a, mi dangte zong ka khol thei uh hi.\nEite’ biak Pasian pen “A Kicing” Pasian ahi hi. Pasian’ hong piak nopzia pen A tate hong itna tawh kiteh thei hi.\nLate 103 sungah, David in Pasian’ hong piak hamphatnate genkhia hi. Tg. 4 na-ah Amah in eite siatna panin hong honkhia-a, a itna le hehpihna tawh hong zeem hi.\nSawltak Paul in “Pasian in Kha Siangtho letsong tampi tak hong pia ahih manin, eite’ theih zawhna sangin tampi ciangtanlo-in hong pia hi” (Efe. 1:3; 3:20) ci hi.\nAma’ hong itna lian hangin, Pasian’ ta cihna za i ngah hi (1 Johan 3:1). Ama’ hong hehpihna in hun khempeuh ading kicing-a, na hoih sep nadingin kicing hi (2 Kor. 9:8).\nPasian’ hong itna le hehpihna pen i nuntakna ah dimlet a, midangte tungah i hopsawn ding dongin kicing hi. Vangliatna nei le hong sikh Pasian pen ei-a dingin a kicing lua Pasian ahi hi! ––Cindy Hess Kasper\nKa kha aw, Vantung Pasian phat in;\nAma’ khephung ah hong pai-in.\nHong gum, damsak, hong maisak,\nAma’ min phat den ning. --Lyte\nPasian in i kisapna hong sikh peuhleh sap dang i nei kei hi.\nDeih Teng Cing\nPosted on Thursday, December 05, 2013by Siam Kim\nBangbangin om taleng a lungkim thei dingin a kisinsa ka hi hi.__Filippi 4:11\n1 Johan 4\nKa zi a naupan’ lai-in amau Pawlpi ah Carlyle Marney pen pastor khat hi-a, a lawm khat zong hi kawikawi hi. A innkuan sungah a cihzel khat pen “Dr. Marney in, ‘Ka deih teng a cing nading Dahpa khuang kisam ing’” ci-in gen phuauphuau thei hi.\nI kisap sangin zong tampi i deihzaw lai-a, piak ding sangin ngah ding i lam-en zaw hi. Tua khit ciangin, i deihna in i ngaihsutzia hong heek-heek hi.\nPaul in Filippi khua-a om Jesuh’ thu-um mite kiangah a gen in: “Bangbangin om taleng a lungkim thei dingin a kisinsa ka hi hi... Cihmawhna le cihtheihna a sinsa ka hi hi. Ka hau aa ka zawng zongin, ka vah aa ka kial zongin a lungkim thei ding ka hi hi” (Fil. 4:11-12). Paul in “Ka deih teng cingkhin hi” cih a gennuam ahi hi. Paul pen lungkimna tawh a khangkhia zong hi zenzen lo hi. Amah in leitung nuntak haksatna pan sintawm hi.\nTuhun laitak mah, leitung mun tuamtuam-ah sumzong sumvai-in mi tampi takte buai ngeingai uh hi. Tu laitak a, i neihsa tawh lungkim tek leng, bang aci tam? Tua zong haksa ding hi. Paul in a hihleh, tua teng khempeuh pen, “Kei hong thahatsak Khris hangin tuate khempeuh ka hih thei hi” (tg. 13) ci hi.__David McCasland\nHong huh in Topa, nuntak haksatna sungah lungkim ding.\nKhemna khat peuh hangin nop ka sak lohna ding.\nNang nong piak lungnopna bek hong musak in, Topa.\nLungkimna pen tawm deihna pan kipan hi.\nCED DRAMA 2013\nPosted on Wednesday, December 04, 2013by Htaung Kyint\nCED DRAMA 2013 (A)\nCED DRAMA 2013 (B)\nCED DRAMA 2013 (C)\nSWEET DECEMBER 2013 DRAMA\nCED DRAMA PART (A)\nDec 01 Sunday - ေရႊေပါကၠံ၊ ရန္ကင္း၊ တာေမြ၊ ေက်ာက္ေျမာင္း၊ ဗိုလ္တေထာင္၊ ေက်ာက္တံတား\nPosted on Wednesday, December 04, 2013by Siam Kim\nVantung ki-ukna pen lolai-ah a kiseel sum tawh kibang hi. Mi khat in a muh ciangin limtakin a seelpha hi. Amah lungdam mahmah-in a inn-ah ciahpah a, a neih khempeuh a zuak khit ciangin tua lo a lei hi__Matthai 13:44\n1867 kumin South Africa gam-ah, kum 15 apha Erasmus Jacobs in a lo sungah suangtee khat mu hi. A veengpa in a theih ciangin tua suang lei nuam hi. Ahi zongin Erasmus’ nu in a manphat lam theilo ahih ciangin, “tua suang na deih leh keem in”ci hit-hiat lel hi.\nA tawpna ciangin suang manpha lam thukante in a et tak ciangin tua suang pen 21.25 carat apha kham suang manpha hi-a, tampi tak man hi, ci-in gen uh hi. Tua suang pen “Eureka Diamond” ci-in min pia uh hi. (eureka pen Greek pau-in “Ka mu hi!”) Tua a kipan Jacob’ neih logam pen tampi manin kizuak hi. Tua lei sungah leitunga kito suang lakah a hoihpen kham tampi kimu hi.\nJesuh in Pasian’ Gam pen suang manpha tawh kibang hi a cihna i phawk hi: “Vantung ki-ukna pen lolai-ah a kiseel sum tawh kibang hi. Mi khat in a muh ciangin limtakin a seelpha hi. Amah lungdam mahmah-in a inn-ah ciahpah a, a neih khempeuh a zuak khit ciangin tua lo a lei hi” (Matt. 13:44).\nJesuh i up, i muan ni-a kipan khalam “eureka hun” hong tungta ahi hi. Pasian in A Tapa tungtawnin mawhmaisakna hong pia hi. Tua in a kiteh theilo suang manpha ahi hi. Tu-in ahih leh, tua Vangam nuam-ah lungnuam takin om-in a nungta dingte i hihi. Tua lungdamna midangte tawh i san khop theih ding zong kisam hi.__Dennis Fisher\nTheihna lianpi ka kisam,\nPasian kiang pan hong pai lungdamna!\nJesuh ah man ngenlo-in hong kipia\nTehpih theih omlo-in i hau hi.- D. DeHaan\nPasian’ gam pen i ngah tek ding suang manpha ahi hi.\nအျငိမ့္ Happy Sweet December\nPosted on Tuesday, December 03, 2013by Htaung Kyint\nLeitungbup TBC-Y Miss Universe - Sweet December 2013\nPosted on Tuesday, December 03, 2013by Siam Kim\n1 Johan 2:24-3:3\nEn un i Pa Pasian in bangzah takin hong it hiam cih leh, Pasian’ Tate ci-in hong sam hi.\n____1 Johan 3:1\n1 Johan 2\nSarah in elguh natna kum tampi sung thuak hi. Exercise lak ding doctor-te in gena, nisimin 25 vei thasan ding hilh hi. A natna a phattuam sam hangin damsiang zolo hi. Tua ahih manin a doctor-pa in x-ray zaihsak ding doctor dang khat kiangah sawl-a, tua pa in nisim 25 vei na thasan pen khawl inla, khatvei tabek bawl in, ci hi. A lamdang thu khat-ah, tua banga a bawl ciangin damzaw takpi hi.\nKhat veivei, thu neuno khat zong a hoihpen hong suak thei hi. Pasian’ thungaihsun siam Karl Barth ii nuntakna gual khat bekin gen ding a kidot ciang: “Jesuh’n kei hong it!” ci-in dawng hi. “Ka thei hi, Lai Siangtho in hong gen hi” cih zong kihel lai hi.\nPasian hong itna kilangh mahmah hi. Amah in A Tapa, ei hong hon dingin hong sawl hi. Tua Tapa Singlamteh tungah hong si-a, i mawhna hong puaksak hi. Tua khit ciang hong thokik a, nuntakna thak hong guan hi. Lamdang itna! Johan in: “En un, i Pa in bangzah-in hong it cih na tel uh hiam? Eite Pasian’ Tate hong kici hi!” (1 Johan 3:1).\nJesuh’ itna in hong bing gup ding ahih keileh, nuntak haksatna khempeuh beisiang sak ding cih bang hilo hi. Tua itna pen thuman hi a, eite in muangin nuntakna le Pasian tawh kilemna hong piangsak hi, cih phawk ni.–– Anne Cetas\nVantung a i Pa in a hong itna,\nHong piak Lai Siangtho sung ah hong genta,\nLai Siangtho sungah thu a ngaih pha pen,\nJesuh in kei hong itna mah hipen.–Bliss\nHih mah lamdang pen sa’ng, Jesuh in kei hong it zenzen.\n01 DEC 2013 PROGRAM\nPosted on Monday, December 02, 2013by Htaung Kyint\n(Matt.15:1-20)~ Honorary Pastor\nPhatna La ~ Pi le Pute\nPhatna La(Choir)~ WD\nHanthotna: KORIN PAWLPI LEH TBC-Y PAWLPI\nPosted on Monday, December 02, 2013by Siam Kim\nThumanna lampi a tawn mi peuhmah lungmuang ding uh hi.––Paunak 10:9\n1 Johan 1\nThuman pawl a kici khat ka za ngei-a, tua pen basketball kimawlte sun-an nekhawm aa kipawlna hi leltak hi. I khialh lam i kithei a, i heh a suah ciang zong kidawm-in, a hoih ding le a nuam theithei ding i hanciam hi. Mite tawh zong i kidem nuama, i lel nuam kei hi – mite tawh i kizopna ah thumanna le cihtakna pen ultun sak ding ahoih lam i theitek hi.\nThumanna. Lai Siangtho in a thupitna hong pulaak khinzo hi. Tua dungzui-in i nuntak ciang Pasian’ min a thangsak i suak hi.\n“Thuman mite ... paina” (Late 26:11) ci-in Ama’ kammal tungtawnin Pasian in kitel takin hong lakkhia hi. Thuman mite pen lungmuang takin nungta ding uha, amah a nawngkai sak nuamte in cihna mel a thei kei ding uh hi (Paunak 10:9). Pasian’ thu a zui mi khat pen Pasian’ a muanna tungtawnin nuntak nuam ding hi. Ama’ thu tawh gamta hilo-in Pasian’ thu bek tawh gamta ahihna hang ahi hi (Late 25:21). Thuman mi peuhmah lampi man ah kikha ding hi (Pau. 11:3).\nBang hang thuman pawlte pawlpih ding i hiam? Pasian in amaute lamlak ahih manin midangte in Pasian khuavak a muh theih nadingin teci pang ahi uh hi.––Dave Branon\nTopa, ka kammalte a man ding hong huh in.\nKa nuntakzia zong cihtak ding hong huh in.\nNa siangthona mite mai-ah ka kilatsak zawh nading\nThuman tawh ka nuntak zawh nading hong huh in.\nThumanna pen i leitung pumpi tawh Jesuh banga gamtatna ahi hi.\nTopa’n Hong Ngak\nPosted on Sunday, December 01, 2013by Siam Kim\nNi guk sung nomau’ nasem-in na nasep ding khempeuh uh na hih ding uh hi. Ni sagih ni pen Topa, Pasian’ Sabbath ni ahi hi... Tua ni-in na nasem kei ding uh hi.––Pai. 20:9-10\n2 Peter 3\nChristmas hun hong tun ciang ngak khat i nei hi. Lam meisan-te i ngak hi. Vanleina munte ah sumpiakna counter ah zong ngakin i kigual ngeingai hi. Hong tung lai ding i innkuanpihte zong i ngak hi. A lim mahmah ankuang umkhawm dingin i kingak tek hi. Itna tawh hong kipia letsongte hon ding i ngak hi.\nHih banga ngakna in Christmas hun pen Khristian-te ading hun dangte sangin ngakna i thupitsak hun zong hizaw ka sa hi. Taanglai Israel-te bangin eite in zong Jesuh i ngak hi. Messiah bangin hong paikhit hangin, leitung khempeuh a uk dingin hong paikik nai lo hi. Tua ahih manin, nihvei hong paikik nading i ngak tek hi.\nChristma hun ah zong Pasian in ngak nei veve hi... Mite in Ama’ vanglian a muh ding, Amah kihello nuntakna a mangthang ahihna theihtel nading, Ama’ itna sansiam nading, hong maisakna muan nading, le mawhna pan kisikkik nading cihte ahi hi. Ama’ hong paikik ding i ngak laitak, Amah in i kisikkik hun ding ngak hi. Pasian hong pai pahlo i cih ciang, eite hong khualna-in hong ngaklai ahi hi (2 Peter 3:9).\nPasian pen Ama’ mite tawh kizopna neih den ding ngaklah den hi. Omkhong theilo ahih manin Ama’ lam pan naungek Jesuh hong sawla, a kigo lum ding tuuno tawh hong pai hi. Eite in “Ka Honpa le Ka Topa” ci-a i dawn theih ding, Topa’n hong ngak lai hi.––Julie Ackerman Link\nHong ngak gige, Topa in\nLeitung in a kin zongin;\nMikim in sang pak ve un,\nMuak tek ni “Hiah om ing” ci’n. ––Smith\nPasian in A Thuciam lungduaina tawh keemcing hi.


url: =China Kindergarten naupang sanginn geikhat ah apuakkham omin mi 7 si, 66 liam :: ZOMI DAILY\nposted on 16 June 2017 at 1:35 am Lomkholna: China, News, Sawltak, World\nChina, Jiangsu Province sung aom naupangno te sangkahna “kindergarten” geikhat ah apuakkham om ahih manin mi 7 si in, adangzong mi 66 liam cih SCMP pan kiza hi. Chinese Authorities te’n hih apuakkham pen banghanghiam cih akicianlian in genkhiat theihna neinailo uh cihi.\nHih apuakkham pen Thursday nitaklam 4:5opm hunpawl in Feng County sung aom Chuangxin Kindergarten ah apuakkham ahihi. Sanginn apualam ah naupangno te ii anu apa te adawnding in angak dimdem laitak in apuakkham cimawk hi.\nCounty Government in agenkhiat masakna ah asi te lakah sangnaupang leh sangsia te kuamah kihel khaloding hi ci’n pulakkhia uhhi.\nAgeinai panin amukha khat ii genkhiatna ah hih apuakkham pen Kindergarden sangtuahdak agin madeuh in apuakkham cihi.\nMinistry of Public Security te’nzong hih tuahsiatna apianna munah nitaklam in Vice-minister a encianding in paisak cih State Media te’n genkhia hi.\nHih County a uk Xuzhou Government ii genkhiatna ah puakkhapna apianna munah mi 2 sipah a, adang mi 5 pen zato atun ciangin si uh cihi. Nitaklam 7:45pm ciangciang mi 9 pen gimmahmah uh a, thuaklah mahmah, lamet tamlualo kici hi.\nAdang aliam mitampi tezong zato ah akibawlding in amanlang in kipuakpah ngeingai uhhi.\nHih Kindergarten gei ah apuakkham pen City Government in banghang cih genkhiatna omnailo hi. Pawlkhat in ageinai aom vanzuakna te panin Gas bungkhawng apuakkham ahikhadiam ci’n a upmawh uh genkhia cihi.\nKindergarten naupang sanginn ah akahte pen atamzaw kum 3 leh kum 6 kikal ahihi. Nute Pate in apualam ah kigual diudeu in atate apusuahding ngak dimdiam in aomlaitak puakkhamzai in mitampi asi, aliamgawp himawk hi.\nSocial Media ah aki khahkhia Video Clip tomno pawlkhat ah hih apuakkham pen kizaihkha hi. Pasal khat silehnai tawh akidim aliamgawp khat hamsapi in thoto liamliam in, ahi zongin dingkhiazolo in tuksukkik hi.\nAdang Video Clip khatahzong “Blast, blast, dial 110 quickly!” ci’n mipi a awng ziahziah kiza cihi.\nVideo: Fengxian Kindergarten Explosion (China)\nKindergarten sanginn kongkhakpi zong apuakkham hangin kilawigawp a, Glass kitamzan tampi ki thehthanggawp hi.\nApuakkhap laitak in mi pawlkhat huihlak ah kilawngawp liang cihi.\nAbeisa hunkhatlai in Kindergarten sanginn pawlkhat ah ngongtatna omngei cihi. Pawlkhat alungsim amantaklo, ahih keileh hazatna lungsim anei pawlkhat in naupangno te sangkahna ah bawlsiathei cimawk hi. Sawltak #zomidaily\nPrevious: Bangladesh gammi khat kithatlum in sasem bangin kisemgawp a, tum 6 kisuah\nNext: Afghanistan, Kabul ah Suicide Bomb puakkham in mi 4 si, adang mi 8 liam


url: =Jacob’ Thupha Ngah Zia ~ Tungg Thang :: ZOMI DAILY\nJacob’ Thupha Ngah Zia ~ Tungg Thang\nposted on 13 June 2017 at 8:28 pm Lomkholna: Article, Biakna, TunggThang\nAbraham tung ah Pasian in, “Nang thupha hong piate thupha ka pia ding a, nang hong samsiate ka samsia ding hi. Nang’ thupha ngah bangin thupha a ngahna dingun leitung midang khempeuh in hong ngen ding uh hi,” (Pian 12:3). Tua mah bangin Isaac tung ah (Pian 26:3-4), Jacob tung ah (Pian 28:14) na gen suksuk hi. Pasian pen na khempeuh bulpi vantung Pasian hi-a, Pate-nute pen leitung thupha (a kiciangtan) ciang a piathei leitung-pasian ahihi. Tua hi-in Pasian pen a kiciangtan lo vantung leh leitung thupha a pia khawmtheipa ahihi.\nJacob thupha tawh kisai-in enleng, thupha apia nih hi-in, a piak zong min nih hi-a, a saang taktak pen Jacob khat bek hi. Pa ii thupha leh Pasian thupha cih igen nuam diak hi. Ngaihsut dingah ‘Pa’ thupha koici bangin kingah thei cihleh, Pasian’ thupha koi bangin kingah cih bulpi nih ahihi.\nI. Abraham leh Isaac’ Innkuan\nAbraham pen Pasian in thupha pia dingin a pianna khua panin a sapkhiat ahihi. Abraham in tapa nih hong nei hi. A u zaw pen Ismael hi-in a nauzaw pen Isaac hi. A hizongin zi nih sungpan hi-in laizom hilo uhhi. Ismael pen Sarah ii siamna tawh Hagar tungpan angah ta hi-in a innkuan buaisak a, Isaac pen Pasian thuciamna tawh Sarah tungpan angah ahihi. Pasian thupha taktak pen Pasian thuciamna tawh hong kizom bek hi. Sarah banga leitung gelsiamna tawh thupha kizom suklo hi. Thu khat ah Ismael in apa’ thupha leh anu’ thupha (leitung-thupha) ngahin, Isaac in Pasian’ thupha ngah hi. Abraham leh Isaacte pata zong a phut khak, a tuahkhakte kibang pian hi: A nih un Filistia mite’ kumpipa Abimelek’ omna Gerar-ah na teeng kha tuak uh-a a zite uh pen ‘ka sanggamnu’ na ci tuak uh hi. Tua mah bangin tuhun thu-umte zong i phutkhakte kivalak suksuk hi.\nIsaac zong Abraham mah bangin Pasian in thupha apiak ding gen suk hi. Isaac in zong tapa nih mah (a kipeeng) hong nei hi. Zi khat (Rebekah) sungpan hi-in laizom hi uhhi. A u zaw Esau pen Ismael mah tawh kisun pian a, a nau Jacob ahih leh mul haulo ci hi. Isaac in a zi tawh a tate thupha a hawmsak ding gelna neih tuaklo uhi. Isaac innsungah mimal kizopna hoih kimu kha lo hi. Isaac in Esau thupha pia nuam-in, Rabekah in Jacob thupha ngahsak nuam hi. Nulepa kipumkhat lohna innkuan ah buaina hong piang hi. A buaina uh pen thudang hilo-in thupha ngah ding vai hizen hi. Sarah leh Rebekah zong Pasian’ gelna thupha, kamciam a ngakzolo a kiphamawh mahmahte na hituak uh-a Pasian na huhsawm uhi. Pasian gelna ah Esau pen apa’ thupha pia-in, Jacob pen Pasian thupha kizomin a ngahsak sawm hileh kilawm hi.\nII. Apa (Isaac) ii Thupha A Ngah Zia (Piancil 27:25-29) Isaac innkuan in tuhun leitung dinmun honglak hi. Mi 4 bek pha napi-in pawl 2 pha gige uhhi. Apa in Jacob ading thupha a deihsaklo tawh kibang hi. Isaac in Esau thupha pia nuam in anlim, mehlim a bawl ding gen hi. Tua thu anu Rebekah in a zak ciangin ama gup Jacob deihsak lua ahih manin thudang bangmah ngaihsun nawnlo-in Jacob in thupha angah theih nading lampi hong geela, thuak ding a omleh zong ke’n thuak ning cingeu hi. Thudang khatin gen leng, thupha a tuh/sut hong suak uhi. Esau in thupha a ngah ding haza cih hi. Rebekah in Pasian thupha cih na tello-in apa’ thupha bek na mitsuan kha hiding hi. Isaac in Esau kiang ‘nang thupha kong piak theih nadingin…’ ci a, ama thupha a piak ding bek genin, Pasian thupha apiak ding genlo hi.\nJacob zong thupha ngah dingin a upa bangin hong kibawl/zeem hi. Apa Isaac in a lamet pen a tapa Esau ahihi. Tua kawmkal ah Jacob thakhat thu-in hong lut ciangin Isaac in zong lamdangsa hi. A mit a hoih nawnlo apa in Jacob tua banga hong kineih ding lamenlo hi. A mit a hoihloh hangin a bil hoihlai hi. Tua banah Isaac in Rebekah in hih bang lungsim a nei dingsalo lai hi. Khat veivei numei/nupite thu zaksim zong hong buaisak peuh na hithei mawk hi. Jacob bangmah thu a thei nailopa zong anu’ thu mang mahmah-in ‘Esau hi’ng’ ci-in apa mittaw hong kheemta hi. Isaac in a aw a kibatloh hang, a min lah maan, a mul zong maan ci-in Esau a kineih Jacob pen a mi taktak tello pipi-in thupha na pia hi. Tua ni panin Jacob pen Pa’ thupha ngahpa hong suak hi. (Esau in a muhbanloh thu pen: ka pa’ thupha hong kisuh hangin Pasian thupha ngah thei lai ning cih thu hi.)\nIII. Pa’ thupha ngahpa Galtai Jacob in a pa’ thupha a ngahpen zuau thu tawh a ngah suak ahih manin gal a tailoh phamawhta hi. Thumanlo in mite khamuangsak theilo-in lausak den hi, tua manin Jacob zong a om thei nawnlo ahihi. Jacob innpan a tai khiat zawh ciangin ‘ni tum’ (Pian 28:11) na kici hi. Inn pan taikhiat cih limlim pen vaisah mahmah hi. Hong cimawh mahmah a, suangtum lukhamin a ihmut leh mang man a, Pasian na kihil hi. Hih munah Pasian in a gennop bang ahiam cihleh, ‘Nang pen thupha kong piak ding ka geelsa hi-a, banghangin na upa’ thupha na nutawh na sut mawk na hi uh hiam? Ka zia hong ngak peuh lecin ahun atun ciang na pa’ thupha ahilo ka thupha hong pia ding hiveng. Hih na kiphamawhna, deihgawhna in gim hong ngahsak bek hi. Na pa’ thupha pen kei’ thupha tawh teh lecin cihtham hetlo hiven.” Jacob pen a inn pan a paikhiat takteh Pasian tawh a kimu pan ahihi. Anu tawh a kithuah lai-in Pasian tawh kimu thei nailo hi. Jacob pen apu Laban kiang a tun dongin leitung thupha ngahpa ahih mah bangin hong leitai mahmah hi. Tua manin i leitai khak a leh ni a tum lamsang a zuanzuan ihih lam hong lak ahihi.\nIV. Zuau in a Khap Tawn Isaac zong Gerar ah a teen lai-in zuau na gen ngei a, azi pen “Ka sanggamnu” ci hi. Tua man hi ding hiam, Jacob in a khem hileh kilawm hi. Abraham in azi pen ‘ka sanggamnu’ ci-in a phuah hangin a thumaan khawmkhawm ahihi. Isaac gen pen tua bangin maankhawmlo deuh hi.\nThupha zuau genna tawh a ngahpa pen hong enhuai hetlo hi. Bang tuakpah hiam cihleh gal tai hiau hi. Tua bekthamlo, amah in khat vei zuau a gen pen a zah tampi-in khemna tuak hi. Jacob zuau gen in Esau khatvei khitui luangsaka, zuau in a khekhap hong zuih kik ciang Jacob a tawmpen nihvei khitui hong luang hi. Adang na asak mahmah khemna tampi tuak hi. A it mahmah a tapate, a sunghpa cih bangin kheem toto uhi. Tua hi-a, zuauthu gen pen i zaangkhai ngaihsut khak ding lauhuai mahmah hi. Zomite paunak, “Zuau in a khap tawn” cihpen koi pan i ngah hi ding hiam, na maan mahmah hi. Jacob pen Pasian’ thupha a ngah khit nangawn, a sih kuanin Joseph in na khembawlin khitui nakpi-in luang-a thusia in nungzuih zo lai hi. Galati 6:7-8 ah “vawh bang at ding” na ci hi.\nV. Pasian’ Thupha a Ngah Zia (Piancil 32:27-31) Jacob a pute sang a hauhzawk ciangin haza uhi. Tua ciangin Pasian in a pate kiang a ciah kik ding sawl hi (Pian 31:3). Hong ciah na Jabbok ngahmun ah a innkuanpihte lui gal kansakin amah guak bek zantaam hi. Khai veivei hong buaisak thei nate tawh kidai thah a om ding thupi hi. Tua hikei leh Pasian hong kilanglo thei hi. Amah bek a om laitakin mi khat in Jacob va lai hi. Jacob zong mi mawkmawk hilo ding hi, tua mi in zolo phial ci hi. Pa’ thupha ngahpa pen hat mahmah hi, Pasian zawhloh mi pawl khat om hi. Pasian in a zawhlohte zong thupha pia theilo hi.\nInn pan a paikhiat pekin thupha hong pia ning a cihsa ahih manin Pasian in a tawpna ah a khelpi meksak hi. Jacob a khelbai zo ci hi. Naa mahmah ding hi. Pa’ thupha ngahpa’n a ngahsa pen nuamsa, lungnuam zoloin Pasian thupha hong ngento lai hi. Jacob kilai pihpen Vantung mi zong kici, a tawpna ah Pasian kici hi. Tua ciangin, Pasian in, “Na min bang hiam?” ci hi. Hihlai ah Pasian in, mittaw Isaac a kheempa’n a maanin hong dawng hiam a ci ahihi. Na pa mit hoihlopa kheemzo teh, kei hong kheemzo loding hiteh. Jacob in hihlai ah Esau ci nawnlo-in a min taktak (a hihna taktak) “Jacob” ci-a Pasian in tua mun ah thupha pia hi.\nJacob kikhelna pen Pasian in a khelpi a meksakna pan ahihi. Tua masiah Pa’ thupha ngah ahihhang Jacob in zuau thu gen thei lai hi. Mi tha hat lua, a pil lua, a siam lua cihte pawl pen Pasian mai ah a tuisuah ding baihlo thei hi. Pasian thupha a dawhzawh nadingin tuate in khaktan thei hi. Mi leh Pasian a zo a thahat Jacob pen a thuakna (Pasian lawnna), naasa mahmah ahih manin Pasian maiah tuisuak hi. Tua panin Pasian in amin Jacob (mikheem cihna zong hi) laihsakin, Israel (mi gualzo) cih minthak pia hi. Pian 32:31 ah Jacob a khelpi’ hangin bai kawmin Peniel a kantan laitak in ni hong suak hi. Mithak nuntakna pen Pasian thupha in a dawntuah ahihi. Tua ni panin Jacob in a thahatna suangzo nawnlo ding hi. Pasian tha tawh hong kalsuan ahihi.\nVI. Pasian’ Thupha ngahpa’n Innzuan A pa’ thupha a ngah khitteh innpan taikhia-in gamsung a pu’ kiang a zuanpa pen a sunghpa’ khemna thuakzo nawnlo-in Laban kiangpanin inn zuan dingin hong kithawi hi. Pa’ thupha ngahna ciang tawh midangte tawh kibuai thei mahmah lai hi. Jacob in Laban a thuaklah man bek hi-a, inn tung leh inn a, a na ngakpa pen tawh kimuh ding lawphuai lualo hi: Esau in Jacob in ama thupha a suh khitteh naa sa lua mahmah ahih manin ‘ka pa’ sih khitteh that ning,’ ci-in a kiciam ahihi. Tua bangin Jacob pen inn hong tungpah hileh ama nuntakna bang suak ding cih kigen theilo hi. Ahizongin Pasian in Peniel ah na pangin tua munah thuhilhin Thupha a piak khitteh a innzuatna thusia ding panin thu hoih ah kihei hi.\nTopa Zeisu in zong damlote a damsak ciangin na inn ah ciah in, ci-in a sawl theih mahbangin Jacob zong a pa’ inn hong zuanta hi. Tapa taimang zong a cihmawhna panin a mawhna a kiphawk ciangin kisikkikin inn a zuat ziate a thu paipi a kibang ahihi. Israel mite zong Egypt gamah a kial sung uh oma tua panin agam, a inn uh ahi Abraham teen masakna Canaan gam hong zuatkiknate pen tangthu neipa Pasian paizia ahihi.\nThu Khupna Hih Jacob tangthu i etna sungpanin Thupha ngah zia nam nih kimu thei hi. Khatna ah, Pate’ thupha pen zuau thu (khemna) tawh zong kingah thei, kisutthei ahihlam kimu hi. Nulepate’ thupha pen leitung-thupha hidiak hi. Tua ban ah Pa’ thupha pen a kiciangtan ahih mah bangin khat bek in ngah hi (Esau in pa kei ading thupha om nawnlo maw a cihleh, na naupa’n ngah khin, om nawnlo ci hi). Nulepate’n thupha a piak theih teei hangin a mi tello-in, tua ban ah mite in thupha hong pia thei Pasian zong i tel kei-a, ahi zongin Pasian in thupha a piak ding mite a sungtawng dong pailet-in tel lua mahmah hi.\nTua hi-a Pasian’ thupha pen zuau tawh a kingah theilo ding ahih lam, Pasian mah tawh kilai a kul ahih lam hong phawksak hi. Pa’ thupha (leitung thupha) ngahna ciang bek in midang tawh buaina omlai a, Pasian thupha ngahna in midang tawh buainate thengthei hi. Pasian thupha pen kiciangtan lo ahih mah bangin mi khempeuh (thupha zawi a tawnte’) ngah theih ahihi. Tua ahih manin Thupha tawh kisai-in buaina a piangsak theilai Pa’ thupha sangin buaina a vengsak thei Pasian thupha i lunggulh tek ding leh i delh dingin tha kipia nuam hang.\nMimal kim Topa’n thupha hong pia hen, Amen.\nRevd Mang Tungg Thang\nAssociate Dean, MIT\nPrevious: Sungkhakcip pasal khat 13kg agik ektawh akidim agilzang ki lakkhiatsak in noptuampah\nNext: Kim Jong-nam athat numei 2 te Kajang thongah thusitna kineiding\nPu Gin Kam Lian te nupa Louisville Zomi te kiangah hawhding\nCol. Pu Khen Za Moong leh ala phuah ” Pianna Zogam” Zogam ngaihna la\nNa pu in kong gennop ~ Dong Mung\nCimphawng simding ~ Sermon leh Meh


url: =Python gulpi in ganhing khat singdawn ah anek laitak kimu ~ ZD :: ZOMI DAILY\nposted on 2 March 2017 at 9:14 pm UTC+9:30 Lomkholna: Australia, News, Sawltak, World\nGulpi in ganhing anek laitak mukhaleng atamzaw laugawp in ki linglawng gawpding hi. Ahi zongin gul a it “Snake Lover” khat ahi Michelle Hunjak ading inbel gulpi in ganhing anek laitak tuakkha ahih manin, Jackpot angahkha bangin kituak in kampha kisa mahmah hi.\nMs. Michelle Hunjak pen nung Sunday ni in asanggamnu tawh Australia gamsung aom Byron Bay’s Lighthouse panin aciahkhiat laitak lamkal ah Python thampi khatin Possum akici ganhing khat nane in singdawn ah kikhai lenglang mukha uhhi.\nHihte unaupen numei ahih uhhang in lauhetlo uh a, Michelle Hunjak bangin gul ka it a, hihbangin gulin aneklian laitak kamuhkhak nasia kasa mahmah ci’n kipak in genzawlai hi. Gul in hihbangdan anetheiding in ka ngaihsun kha ngeikei ci’n 9news.com.au te kiangah genkhia hi.\nHihte unaupen Sydney pan hi uh a, gulin ganhing anekpen lauhetlo in Minute 15 sungbang enkawm, Video zaihkawm in adenciang midangtezong hongki kaikhawm in ki en ngeingai hi.\nHih gul pen Carpet Python akicite hiding in ki ummawh a, tua gulte pen 1.4 Meter bang sauthei hi.\nAustralian Reptile Park ah Head Reptile Keeper asem ahi Dan Rumsey kicipa ii genna ah Python gulpi te’n amau ii alu sangin azah sagihbang agolzaw pen nethei uh cihi.\nHih Python gulte’n Possum akici Australia gamsung aom ganhing namkhat te nenuam phadiak uh cihi. Python gulte’n ganhing golpipi nenuamzaw uhhi, banghanghiam cihleh ganhing golpi anek uhciangin agil uh kialkikpak nawnlo ahih manin, an nekpahpah kullo kici hi. ZD Sawltak #zomidaily\nPrevious: Malaysia leh North Korea kizopna siasemsem, Free Visa phiatta ~ ZD\nNext: India ah numei khat asi nailopi zato te’n sikhin ci ahih manin meitawh kihal kha ~ ZD


url: =Nungzuih Siam Ding Hun Hita\nNungzuih siamin a nung pan na tawsawn siam hun hong tungta hi. Kipawlna leh mi khat sanga tamzaw kalsuan khopna ah a nungzui a om a ngeina hi a, a vekpi un makai cih bang hitheilo hi. Tua ahih manin a Zomi Paunak banga "Kim citciat tangzang kiguan" cih banga makai min kivawh a om mah bangin a nungzui zong honpi khat mah i om a kisam ahi hi. A kisam bek hilo in a om khin hizaw hi. Makai tampi kisam lo a, nungzui tampi kisam hi. Makai siam mahmah khat zong nungzuite a siam kei leh makaih thei tuanlo a, ngaihsun zo mahmah taseleh a nungthuapte in thuapsiam kei peuh leh a mai pan mawk kaih theih tuanlo hi. Tua ahih manin, nungzui siam tampi a kisam ahi hi.\nNungzui siam cih ciangin mi khempeuh in a kisap uh a ngah theihna dingin a kisam bangteng om a, makaite vanzat dingin pilna, ngaihsutna, gelsiamna, zawikaih siamna koi teng kisam hiam cih a muhpih thei mi kisam ahi hi. Makai hilo napi makaite kisap khempeuh a ngaihsutpih siammi kisam hi. A makaipa in bangteng neih thuah leh a nungzuite bangzaha mainawt ding cih a muhpih thei mi kisam hi. Tua a kisapte zonpih in, muhpih in, pia thei a, a vaihawmpih thei mi pen nungzui hoih hipah hi. Nungzui cih ciangin makaite cih khempeuh 'mittaw sialkhau let' a zuih cihtaka zuih ding cihna hituanlo hi. A kisam bang om hiam cih muhpih thei dingin tua a kisamte vanpih thei ding cihna hi. A vanpih theih kei leh zong pulakto dingin theisak thei ding cihna hi. Makaite in a makaihna ah matutna sangzaw a tun theihna dingin a nungthuap theimi pen hun khat ciangin makai hong suak dinga, tua ciangin makaihzia siam mahmah pah ding hi.\nA taktak in nungzui i cih mipite in makaite tung pan bang lamet nei uh hiam cih pen i kantel tawntung ding ahi hi. Makaite in bang hong sepsak leh deih i hiam cih pen mipite in i phawk tawntung ding hi. Bang hong vaihawmsak leh deih a, bang hong pia leh deih a, bang hong hihsak leh deih ihi hiam. I kipawlna neihte in zong ei mipi laka mimal ciat tungah bang hong hihsak leh ci ihiam cih i kidot den ding ahi hi. Kipawlna pan bangmah lamen hetlo, bangmah lunggulh neilo i hih leh bel i kipawlna a hang a thei hetlo ihi cihna hi. Lametna neilo mi in lamet ding zong a theilo cihna hi. Lametna neilo a nuntak khawng a manphatna tawm diak ding tawh kibang hi. Nuntakna nuamzaw ding, nuntakna picingsak ding, nuntakna a manpha suaksak dingin bang hihthei ka hiam cih i ngaihsut den kei leh i lamet ding zong a kitheilo ding ahi hi. Tua manin i nuntakna pen bangci kalsuan ding cih limtak i ngaihsut a, i geelkholh a, i muhkholh ding a kisam ahi hi. I nuntak sungin sum tampi neihsawm ding maw, mite in hong pahtawi in hong pi muh leh deih maw, mite sangin na hihtheizaw, thupizaw leh tungtuangzaw a om ut maw... ei leh ei i kidot den ding ahi hi.\nMimal khat pen kipawllo in khatbek ngalkhat bangin kitang din theilo hi. Innsungah i pian pan limlim in khatbek a kipiang hilo a - numei leh pasal kikal pan (mihing nih kikal pan) a piang ihi pah malam hi. Hong suang nu leh pate in lametna khat hong nei pah uh hi. A lamet uh bangciang hiam cih pen kibanglo ding hi. Tua mah bangin kipawlna khat peuh ah na kihel ciangin na kipawlna pan nang mimal tungah lametna hong neih uh na theih ding a kisam ahi hi. Nang tung pan lamet a neih uh na theih kei leh bangzah in kihel in bangzah in hanciam ding cih na theikei ding hi. Makaite in hong gen uh kammal khat leh nih tungtawn in zong nang tung pan a lamet uh na theih om ding hi. Kamhem a hong kigen pan na theih bek hilo hong kikun ngutngut lametna zong om ding hi. Hong kigen hiauhiau lametna zong om ding hi. Midangte kiang pan hong kigensawn lametna zong om ding hi. Tuate khempeuh nang tungah mipi bek hilo makaite leh kipawlnate in hong lamet uh ahi hi. Tuate na tangtunsak zawh tam peuh leh nang pen nungzui hoih na hi a, nungzui muanhuai leh nasem muanhuai na hi hi. Makaite in bel a mipite kipawlna khanna dingin nasep hanciam ding, muanhuai ding, lungsim siangtho leh lungsim tang nei ding, pawlpi khangtosak ding leh pawlpi bulkip, muantak hi dingin lamen uh, deih uh hi.\nMuanhuaina leh cihtakna lo tawh koikoi ah na om zong, bang kipawlna leh pawlpi ah na om zong kuamah tawh sawt na kikhawl thei kei dinga, sawt na kilem kei dinga, sawt na sungtum zo kei ding hi. Mite in hong cimtak dinga, mite in hong gim neih pah dinga, mite in hong ngailo, hong deihlo, hong itlo na ci dinga, na nuaktai khia pahpah ding hi. Ahi zongin lungsim man leh lungsim tang tak nei lecin mite in hong it mahmah hi ciin na ngaihsun dinga, mite in hong huai nasa dinga, mite hong pawlbawl na sa ding hi. Nang leh nang na kipuakoih kei dinga, nang leh nang na kisungtumsak den ding hi. Na lungsim puakzia dik masa limlim ahih manin a hoihlo na muh leh zong itna tawh na gen thei dinga, itna leh deihsakna takpi tawh na taihilh, na pulak ngam ding hi. Na lungsim a dik kei leh bel na phun nuahnuah dinga, na hehsuak dinga, na thangpai in na thuklut nuam kei dinga, mite in 'phun hat' ciin hong ciamteh na sa mai ding hi. Tua ahih manin lungsim dik leh ngaihsutna dik na neih a kisam ahi hi.\nNungzui siam kitehna om hileh midangte adinga phatuam a nungta siamte kici ding hi. Midangte phattuamna dinga - a ngaihsutna, a thatang, a siamna, a pilna siit lo a zangkhia ziahziah theite ahi hi. A taktak in a mah makai dinmun ah a om loh hangin makai a semsem ahi hi. Mainawtna dinga kisam ngaihsutna leh nasepzia piakhia thei mite makai dinmun a tut loh hangin makai ahi hi. Makaite kisap huh thei a, mipite kisap gel thei a, mipite kisap semkhia thei mite pen nungzui lak ah a ut kei zong makai ahi gige hi. Makai dinmun ah tu pong in bangmah mainawtna ding ngaihsut leh sep neilo a mipi phattuamna ding semkhia tuanlote sangin tua bang mite manphazaw a, a 'hihna' a kipialo bek 'makai' ahi veve uh hi. Tua manin nungzui manpha i cihte midangte ading a manpha a semkhiate ahi uh hi.\nMidangte adingin bangci manpha thei ding ihi hiam cih tawm ensuk lai ni.\n1. Mawhpuak hong kipiakna ahang thei in: Nungzui muanhuai khat in makaite hong guat nasep khat peuh na sep ding ciangin 'ka hih thei kei ding hi' cih kam a pau masak hetloh ding ahi hi. A sep ding zia a theih hetloh kilkel nangawn a mualsuah ding zia inn a ciahna lampi ah ngaihsut khiat ding a kisam ahi hi. Makaite in zong a sep theihloh uh nasep khat na kuppih ding, na seppih ding, na hihpih dingin hong deih, hong puakpih dingin hong deih hithei hi. Tua ahih manin a hoihthei penpen in sepsuah sawm inla, lungkia lo in hanciam tantan in. Kipawlna khet peuh ah tua bang nungzui muanhuai leh hanciam kisam den hi.\nMakai khat in nungzuite tungah mawhpuakna leh sep ding hong guat peuhmah leh hong guatna a hang hong kigen loh hangin kan ding, theihsawm ding ahi hi. Midang tampi a sem thei ding om napi nang hong kiguat sese banghang hiam cih na theih sawm ding ahi hi. Sem thei pen ding cih hong kimuang hikha thei hi. Kisin leh hoih inteh hong kici zong hithei hi. Pattah theih hiam ciin na lungsim hong kize-et zong hithei hi. Na makaipa hong deihna a hang na theihsawm ding ahi hi. Na pawlpi in hong lametna na theihsawm ding ahi hi. Na kipawlna in nang tung hong guatna hang bang hiam cih na theih kisam hiding hi. Tua na theih zawh peuhmah leh na seppih ding kuateng hi a, kuateng tawh semkhawm lecin mualsuah dinga, kua tawh koi bangin nasep kihawm ding cih khawng na thei pah ding hi. Tua banga na sep ciang nang pen mitawh a kipawl thei, a semkhawm thei, a gelkhawm thei hita na hih manin kipawlna ah nungzui siam leh kipawlna sungah mipi lak pan mimal muanhuai na hi khinta hi. Nang bang mimal tampi tua kipawlna in kisam hipah hi. A siamsa nang hong huhthei ding zong kanthei ding, pattah tawma nasep hong huh thei ding zong zongkhia thei ding mi na hihi.\n2. Makaite leh mipi kikal ah palai na hipah hi: Vai khat peuhpeuh hong kipiak ciangin na sep siamna tawh kizui in mipi leh makaite kikal ah palai a semsem na hipah hi. Na nasepna hangin na tung leh na nuai tawh na kisawh khak loh a phamawh hita ahih manin tuate kikal na gawmtuah siam leh na nasep manlang in mapai dinga, na sepna mavang in mualsuak pah ding hi. A diak in makaite leh mipi kikal ah vaikhat peuh hanga kizopna a nawngkai thei ding a om leh tuate zong a sutsut na hipah hi. Na dinmun kibatpihte ngaihsutna hangsan taka gen ngam, tungsiah ah lah tua ngaihsutna te puak ngam leh tungsiah ngaihsutna leh lametna te zong mipite tungah puaksuk kik thei na hih manin 'kilemna bawlpa' na hi gige hi. Kizopna khauguipi khat na khung zong hipah hi. A kisem theilo vaitaang pawlkhat na kalsuanpih thei lai ding hi.\n3. Ngaihsutna thak na neihte zatdan sin in: Vai khatpeuh hong kipiak a, na sep dan ding hong kigen kei leh a kisem ngei bangsanga hoihzaw leh a thak ngaihsutna zong guan sawm hamtang in. A hoihzaw na ngaihsut theih leh nakpi in thupi hong kisa dinga, nasep lianzaw hong kiguan toto ding hi. Nasep lianzaw hong kiguan leh na thuneihna leh na kizatna hong gol semsem ding cihna hi. Hong kipia nasep sanga gina zaw in na sep theih kei leh bel vai dang, nasep dang hong kiguan kikkik mello dinga, hong kithupi bawllo sa in na lungkia thei ding hi. A taktak in nasem theilo mite pen nasep ding vai tampi kipiapia lo a, a sem thei leh a hoihzaw in a semthei dingte vai thupi leh vai lian a kipia hizaw hi. Tua manin ngaihsutna thak tawh kalsuan ding ngaihsun kawm in hong kilametna banga sem zo ding, hong ki lamet sanga hoihzaw zong hih zo dingin na kithawi khol den in. Sep ding dan, hih ding dan hong kigen a ngaihsutna hong kipiak na ngak khak leh na tungsiahte in hong muhna ah nasem utlo, thadah, sepdan ding a theilo, a sem nuamlo dongin hong mu thei uh hi. Tua manin na makaite in hong gen kikkik ma in na sep theih bangbang na kipan inla, hong dot uh ciangin na sepsa na kuppih ding om bangbang na hilh in; tua hileh nang hong kizahtak bek hilo in nang tungah mawhpuakna lianzaw hong kiguan lai ding hi. Mawhpuakna leh tavuan hau peuh mi thupi leh mithahat ahi uh hi.\n4. Kisin den lel in: Mihing pen Zomi Paunak ah 'a siamsa a piang kuamah omlo' a kicih mah bangin a kisintawm vive ihi hi. A kisin siam baih deuh om a, a kisin thazawm deuh zong om in, a thanuam leh thadah zong ki om hi. A kisin ngap, a kisin ut, a hanciam ngap, haksa taleh a kuhkal mite in mainawt toto uh hi. Tua ahih manin kisinna ding hun leh mun na ngah nak leh kisin pahpah inla, na zatpah nading a om kei leh zong phamawh sa kei in; na siamna na kibehlaplap lel dinga na zatna ding a om ciang siamna tampi gawmtuah in na mapang thei ding hi. Tua ahih manin makaite in hong piak nasepte zong 'kisinna phual' bangin ngaihsun mai in. Makai na hih leh zong na mipite a kisinna ding uh vai bawlsak in la, nang bek in siam khin gai pahpah keiin. Kisinna a neulua cih oml hi. Kisinna dingin cihtak kei lua cih bang omlo hi. A neu pen pan a lianpen zong a kahlei kibanglo hi. Na tuah bangbang kisinna in na zangpah in. Makai hoih na neih leh nang adingin na kisinna ding tampi hong pia dinga, na khialhna ding vai tampi na tuak ding hi. Na hih ngeiloh tampi na tuak dinga, na sep ngeiloh tampi na sem ding hi. Hawmthawhna leh makaite mit tunlohna tampi na phukha dinga, na cinlahna leh na kisin ding a tamlai dan na mu thei ding hi. Tuate khempeuh ah maizumna in la lo in kisinna in ngaihsun in hanciam in la, delhin; tua hi leh na tuah kik ciang na upmawh sangin na lungkimna leh na lungdamna hong lian mahmah ding hi. Na sepkhialh ngeite na omlo hileh na sepkhak hanga lungdamna na theih ngeiloh ding dan na phawk pan ding hi.\nTua ahih manin sepkhialh leh tungsiahte mit tunglo na kisakna khempeuh hangsan takin phusuak inla, maizumna zong a kul bangin thuak ngam in; thuak paisuak phot in. Na mihing lungsim hong picingsak dinga, na kisap omte zong hong phawksak ding hi. Maizum a baih om zenzen lo a, maizumna omlo in lah na picing ngei kei ding hi. Tua ahih manin na ngaihsutna hoih om khempeuh nang tunga vai hong ki-ap, hong kipia sepsuahna dingin zang inla lungsim siangtho takin na hanciam theihzah in hanciam in. Tua banga mabun ngamna in muhna tuamtuam pan muhsiamna leh kiu tuamtuam pan sepsiamna, singluang bang hileh liangko tampi tawh zawnkhop siamna hong neisak ding hi.\nNa ngaihsutna a hoih sem nadingin ngaihsutzia thak zong den inla, sep siamna nei dingin tua ngaihsutna te zangkhia den in. Zat ngamloh ngaihsutna om kei henla, sep ngamloh mabunna om kei hen. Mi ading phatuam na hih mahmah matengin nungzui hoih na suak ngei kei dinga, nungzui hoih na suak mateng in makai hoih na suak ngei kei ding hi. Anung pan na sem a amai pan na kai zongin mite adinga phatuam na sep theih kei leh a mawkna veve ahi hi. Tua manin makai hoih na suahna dingin nungzui hoih hi masa inla, nungzuih siam mahmah phot lel in. Nungzuih siamte makai hoih hong suak pelmawh uh hi.


url: =Lungdamna Koi-ah Om? - TUNGZANG NEWS\nLungdamna Koi-ah Om?\nNi khat, pawlpi khangno Pastor khat in, a khangnote kaikhawmin, thusinna khat neih pih hi. Khangno 60 tangkhawng pha in, gualnop theihna ding khat hong vai hawm hi.\nMutpuak a kibang vive khat-ta hong hawmin, khangnote mutpuak tungah a mau min ciat gelh sak hi. Mutpuak teng hong kaikhawmin, Innkhan dang khat ah a vekin va koih hi. Pastor pa in, "Khaileh guai tunah minutes 5 sungin thakhat thuin no min tuang mutpuak ciat hong zong un," ci-in mutpuak koihna innkhan sung ah lut sak hi.\nKhangnote zong kidelh ngeingai in, tua Innkhan sungah hong lut uh hi. Khatlekhat kiphu, kisawnin, kinawkin, ku ziazua-in mangbang liangin a mau putpuak ciat hong zonguh hi. Minutes 5 hong cinlian ciangin Pastor pa in, bell hong tum ta hi. Khangno khempeuh hong pusuak khia in, "kuatengin na muput uh mu?" ci-in hong dot leh khangnote dai dipdep in a mau min tung mupuak a mu khat zong hong om lo hi.\nTua ciangin Pastor pa in, khangnoteng kiangah "tun Innkhan sungah lutkik ding, mutpuak na muh masak peuh uh tawm ding, tua mutpuak tung a tuang min neite pia pahpah ding" ci-in sawl leuleu hi. Minute khat sungin olno takin khangno khempeuh in a mau putpuak ciat hong ngah kim uh hi.\nPastor pa zong thugen hong kipanin; Kong it khangnote aw, mihingte I nuntakna ah I lungdamna ding thu pen tu a mutpuak zon lian mah tawh kibang hi. Eite in I lungdamna ding koi-ah om cih thei lo-in, saklekhangah I zong niloh zel hi. I lungdamna ding pen mi dangte lungdamna nuai ah kidelhphah kha na hi gige hi. Tua a hih manin nang lungdamna ding na muh nop leh mi dangte lungdamna ding pia masa in, tua hi leh nang lungdamna ding hong kipia ding hi.\nI nuntakna ah hi thu I zat dingin thusunna ahi hi.


url: =16 March 2019 Kilawmtatna in Zawhna Thusim ~ MUC\n16 March 2019 Kilawmtatna in Zawhna Thusim\nAdmin 7:48:00 PM Articles, MISSION NEWS\nKilawmtatna in Zawhna Thusim\nVitalina Mendes Moreira, kum 57\nVitalina in West Africa tuipi gei khua no khat a teeng hi-in , a ta nihna suak kuan ding hi ta, si luangluang mawk hi. Siavuante in zatui pia khial uh hi. A nau hoih tak suak thei a, ahi zongin a nu in khe natna hong nei hi. A nu’ nuntakna hut nadingin a khe-te nih tan khia uh hi. Tua hunin Vitalina in kum 19 pha pan hi.\nKha 9 khitteh zato pan tuakin inn hong ciah hi. A pasal in zi dang na nei hi. A lungkia lua mahmah ahih manin amah le amah kithah ding vaihawm hi. Tua leh SDA thu-um mi khat va hawh hi. Tua nu in khua nawlah lui-ah va pai-in Vitalina’ puanniinte sawpsakin, anhuansak hi. Siavuante in hih nupi nu in tui lawng thei nai lo ding ci ahih manin Vitalina huh dingin midang khat zonsak hi. Vitalina lungdam mahmah hi. Ahi zongin Adventist hi lo ahih manin, tua bangin Adventist thu-um mite in a huh ciangin kisuangtaak mahmah hi. Puansawp ding pawl khat inn sungah selsim a, puansawp ding om nawn kei, a cih ciangin amah a huh numei nu in um lo ahih manin, inn sung teng a zonleh Vitalina in a selsim puante muhkhiatsak a, a vekin sawpsak hi.\nNuntak khuasak nading Topa tungah thungen den hi. Tawlkhat khit ciangin puankhui nasep ding khat hong mu hi. A puankhui-na pan sum tampi ngah hi. Ta 5 a neih khitteh a pasal in sihsan hi. Pawlpi mite in thusinna neihpih zel uh hi. Ahi zongin Vitalina in lunglut lo hi. Nek le dawn kidek nuam lo hi. Pastor khat in Pasian thugenna kaal nih sung nei-a tua munah thungai-in va pai den hi. A zak thute hangin a nunna zia kikhel hi. Pasian kiangah a thunget Pasian in sang hi. Puankhui-na set khat nei thei hi. Pasianna-ah kihelin tua khitteh tuikiphum hi. A up thute mite tungah pulaak ding lawp mahmah hi.\nA inngei-ah a pai mite kiangah hong hawh in, kong gen nop om hi, ci-in mipai-te sam pahpah hi. “ Ka nunzia hong en in. Pasian in ka nunna sungah na lianpi hong sem hi. Pasian pen belhtaak cing, muantaak cing hi,” ci-in teci pang hi. Tua bangin a tecipanna tungtawnin mi 7 bangin tai 2 bang a gamlatna-ah hong kikhawm uh hi. Vitalina in taxi sap ding piaksak hi. Tu-in tua mite kituiphum khin uh hi.\nVitalina in ama inn gei khatah kikhopna khat vaihawm hi. A sawt lo-in mi 40 kituiphum hi. Makaite in pawlpi khat phut ding vaihawm uh hi. Biakinn ding zo nai lo ahih manin, 2017 kumin Vitalina innpua lam mun khatah singinn khat lam phot uh hi. Tua bangin a nasepna tungtawnin Pasian’ ompihna hangin Topa tungah lungdamna ko uh hi. Khua sung kimlepaam mite kiangah zong thuman tecipang kawikawi uh hi. Vitalina in “ Pasian gam leh Ama dikna zong masa un. Tua hileh na kitangsap khempeuh hong pia thuahlai ding hi,(Matt. 6:33) siksanin mainawt hi. Pasian muan masakin nei ahih manin a kitangsap khempeuh Pasian in hong sik hi, ci-in tecipang hi.\nTu quarter Sabbath School 13 sumpi in Sao Tome khua-ah biakinn lam nadingin kipuak ding hi.


url: =Gamdang zinna: Germany paina ~ Rev. Khup Za Go :: ZOMI DAILY\nposted on 21 July 2016 at 1:00 am UTC+9:30 Lomkholna: Article, Khupzago\nGermany gam Frankfurt khuapi ah Frankfurt Book Fair kici laibu pawi siim ding leh tua tawh kisai kamkumna (seminar) nei dingin September 23, 1986 ni in Guwahati pan vanleng tawh Delhi pai hi. Delhi panin a zing nai 11 pawlin Indira Gandhi International Airport kici Delhi pana gamdang paina vanleng tualpiah Pu Lian Za Go, Pa Thang Sian Mung leh Tg. Gin Sian Lian Pau in kha uh hi. September 25 zing nai 1:30 pawlin German vanlengpi Lufthansa tawh tawlnga peuhmah loin nai 8 sung leng dingin a ding khia hi. An peuh ne, niangtui peuh hawp, datsian peuh en cih bang teng tawh hun beiin zing nai 11 in Frankfurt vanleng tual tung hi. German gamah zing nai 7 na hi pan ahih manin German gam leh India gam nai pen nai 4 khawng in kikhia ahih lam a phawk hi. Vanleng tual panin taxi eng velval zawzen khat tawh a tunna ding Hotel Kolpinghaus a pai hi. Hotel pen khan sagih khawng tak hi a, amah khan guknaah om hi. Paisuk paitohna pen luai (lift) tawh pai uh hi.\n1986 Frankfurt Book Fair September 25 pan October 12 pen a 38 veina hi a, thubul bawl diak pen India thu hi. Mikang pau tawh India: Change In Continuity kici hi. Tua panin India: Modernity and Traditions cih thulu kibawl kikin tua pen amau Khristian laikhen pawl in a kikuppi uh ahi hi. Kamkupna pen September 25 nitak nai 5 ciangin a tunna pan gamla lo khat Dominikanerkloster-Spernerhaus kiciah pan pah uh hi. Amau paina leh vai peuhmah pen London pan World Association for Christian Communication (WACC) in a vaihawm hi a, German gam panin biakna lailam sai kipawlna nih tawh vaihawm khawm hi. Tua bangin ni nga sung tawntung kamkumna sungah tangmi pen Africa pan 3, Latin America pan 4, Middle East pan 1, India pan 12, Asia gamdang pan 6 pha uh hi. Tua banah London panin thusa nih pai uh a, kamkumna makai dingin Rome, Geneva, New York cihte panin pai uh hi. Amunah tuanvai dingin Germante numei nih leh pasal nih om hi. Tua bangin mihing 30 pan 40 kikal pen nisimin a pha thei uh hi. Makaite in India gam pen a khangham, a upa, khanglui gam ahihna leh tu hun ciangin pilna in India gam mite a zelhna ahi zongin, zelh zawhlohna thu ahi zongin, biakna leh upna, pau leh ngeina a tuamtuam hih zahta gam khat uk khata om theihna thute kikum in thu thukpipi gen uh a, navak huai a sa hi. Tua ni nga sung khempeuh zing an a tunna hotelah ne a, sun an leh nitak an pen kikhopna munah ne uh hi. Annek tuidawn zong kicing mahmah hi.\nSeptember 28 nitak lam ciangin Kolpinghaus pan tai 30 val ding Bad Homburg kici ah bus tawh kisuanin Missionhaus kici ah a tung uh hi. Tua lai mun pen khua nawl deuh hi a, amun pen nopci peuhmah a, hotel zong a nopzaw lai bang a sa hi. Lupna khanah TV, telephone cih khawng a kicingin om a, nuam a sa mahmah hi.\nTua pan a zing ciangin Book Fair munpi Frankfurt Exhibition Centre ah laibu gual dingin bus mah tawh a pai ngeingai uh hi. Tua ni September 30 nitak nai 6 ciangin India Minister ahi Narasimha Rao in Book Fair honna India Hall kici ah nei hi. A zing ciangin Book Fair pen kipan taktak ta hi. Book Fair pen Hall tampiah kikhen a, a thu zil in Hall nei hi. Amau omna Hall 6-na pen biakna tawh kisai laibu Hall ahi hi. Hallte pen gol thei lua hih manin a kipat tung teng bangin tumna leh pusuahna nanngawn thei pakpak lo uh a, Hall khat pan Hall dang khatah pai theihna dingin nakpi kisakkholh kul zawzen hih tuak hi. Book Fair tawh kisai laibu khat kikhen a, tua sungah Book Fair tawh kisai thu khempeuh, mun khempeuh, an nekna mun ding, zun thak ek thak nading, laikhiatna, sumkholna mun, thukizakna mun, van mang koihna kanna mun cih bang dongin kigelh a, Book Fair sunga laibu sai om khempeuh min leh nambat leh telephone nambat tuang khin ahih manin Book Fair Lai Siangtho Bupi kici liang hi.\nHih Book Fair pen kum simin German gam laikhente leh laibu sai kipawlna in German kumpi tawh kipawla a vaihawm uh hi a, leitung bupah min nei ta hih manin leitung gam tuamtuam panin hih hun zang ding bekbek in mite pai uh a, Olympic Games lo buang dingin mihing tam pai theihna pena kigen hi, ci uh hi. Ama pai kumin gam tuamtuam laibu sai 700 valin laibu sai nei uh hi. Frankfurt Book Fair leh book fair dang a kibatlohna khat pen laibu lahna (exhibition) bek hi a, a zuakna, a leipahna mun hi lo hi. Zing nai 9 pan nitak nai 5 dong hi a, ahi zongin zing lamin laibu sai neite, a vaihawmte bek paisak uh a, nitak ciang bekin mipite in letmat leiin pai thei pan uh hi. Bang hang hiam cih leh zing lam hun teng pen laigelhte khat leh khat kihona hun, kimuhna hun leh kidawp tuahna hun dingin kiseh hi. Hih lai munah leitung mun khempeuha laibu saite leh laigelh mite om ahih manin na laibu gelhte hong khetsak ding, na laibu bawlte hong lei nuam ding leh zuak thalawh dingte zonna hun ahi hi. Thu hi leh la hi leh zuakna mun hi a, sum lom tampipi hih ni nga hun sungin kipei tuah hi, ci in gen uh hi. Tua ahih manin sumkholna khawng zong a kicingin om pah hi. Na Lawm na gual, lai tawh kisai na seppih, gam tuamtuam pana hong paite an hi leh niang hi leh na taih kawma na kiho nop uh leh an sai pen Hall khempeuh leh mun khempeuh phialah nektheih dawn theih namkim tawh a kicingsain om hi. Mite in laibu pen na thupi sim mahmah uh hi, cih a phawk sansan hi.\nAmau pawl bel a hotel panun zing nai 8 simin bus gol sim zawzen khat tawh ding khia tawntungin nai kua ciangin Book Fair mun tung uh hi. Tua ah sun thapaiin om uh a, laibu saiah tavuan a kipiak loh hun khempeuh pen book fair sungah vakin laibu tawh kisai theih ding thu tuamtuam nam guk a kan dingin a pawlpawlin kihawm uh hi. Nitak nai 6 ciangin Book Fair pen a kikhak hun zatna tuamtuam nei ahih manun khat veivei nai 9, nai 10 cih bangin ciah pan uh hi. A ciah ciangun khuasung meilengte tawh ciah den zaw uh hi. Tua bangin ni nga sung tawntung hun zang uh ahih manun gimhuai sim phial sa tek uh hi.\nOctober 5 Nipini in biakinn tuamtuamah kikhen zakin hun a zang uh a, amah zong Hausen kici munah Protestant biakinn khatah hun ngahsak uh a, nekkhawm bawlnaah Pastopa tawh semkhawm uh hi. Kikhop zawh ciangin hotel khatah pawlpi makai teng tawh an ne khawm uh hi. Tua panin Book Fair mahah Pastorpa in a mawtaw tawh kha vilvel hi. A neihsa un lah cin in, a thusiamna uh zong lian a sa hi.\nOctober 6 nitak nai 2 lianin Book Fair pen man ta a, laibu leh vante khempeuh manlang takin tua ni mah in hemkhia khin pah lian uh hi. A zingmah ciangin tua laimunah Exhibition dang khat om pah leuleu ding hi, ci uh hi. A zing ciangin amau pawl pen bus khat mah tawh Heidelberg kici khuaah gam hawl dingin pai uh hi. Tua khua pen laikhen set bawlna munpi hi a, thupi peuhmah hi. Laikhetna setpite a nam tuamtuam offset kici man tawh khetna dongin a kipatcil pan a zawhna dong etpih uh a, niangtui tawh an tawh vak lai uh hi. Tua laiah nasem 7,000 val om hi, ci uh hi. Tua panin Heidelberg kulhpi kici a etpih zawh ciangun a omna uah ciah in, tua nitak a kipanin October 9 dong Book Fair tawh kisai kamkumna a neikik leuleu uh hi. Laibu bawlzia, laibu zuakzia leh a gamgama mite laibu bawldan thu leh khat leh khat kihuh theihna lampi khawng kikupna hi a, navakhuai bilbel a sa hi. October 12 nitak akipanin amau teng zong inn lam zuan tawh gam lam zuan tawh a kikhenna ding un kikhopna, lungdam thupuakna hun a zang uh hi. Kamkumna hun sung khempeuh zingsangin biakna hun tawh hun pan tawntung uh hi.\nGermany Pan Inn Ciahna: October 13 zing a kipan a lawmte London a hawh mah, America lam phak sawm lai mah a om ngeingai ciangun amah zong tua bang paina ding sum kicing nei kisalo ahih manin Frankfurt khua kim leh mun dang pawlkhata lailam nasepna leh mite nuntakna muhna ding beekin hun kizang leh phatuam lo ding hiam, ci in tua ni mahin meileng tawh German gam saklam khuapi Hamburg manawhin pai hi. Amau meileng second class pen India gam first classte sangin siangthozaw, nopcizaw tham khat hi a, hat peuhmah lai ahih manin nai 4 sungin tai 300 tang a pha ding Hamburg pen tunpih pah lian hi. Tua ah meltheih pawlkhatte in zindo in khua sung muhnop tuamtuam etpih kawikawi in hun nuam a zang uh hi. October 17 ni in vanleng tawh Hamburg pan Frankfurt dong kileh kikin, Frankfurt pan sun nai khat pawlin ding khia kik hi. A zing nai khat leh a lang, zan laitakin Delhi tung hi. Vanleng tualah Pa Thang Sian Mungte innkuan leh Pa L. Khatchin in na dawn uh a, nute pate kiang tung zah mahin nuamin a dip vana khai tawh kibang a sa hi. Amau hangin bangmah buaina om het loin inn tung theiin lungmuang takin a om hi. Delhi-ah Sia Lian Za Gote innah CBA Silver Jubilee Video en in, Zomi Worship Service ah thupuakna hun pia uh a, tua banga ki-itna tak tawh ana vaitun ciangun German gam hauhna leh pilna teng khempeuh zong khialah nawn loin, a gim a tawlna leh German gam nitak an khing a nek tawntungte uh zong a phawk nawn kei pah hi. Tua bangin dam takin October 19 sun nai nih in a sepna Guwahati tungin a zi leh tate in vanleng phualah na dawn uh hi.\nPrevious: I lampi ciat i tot ciang ~ Zam Thuam\nNext: Mihaute’ Hauh dan thusim (2) ~ Mungpi Khupson


url: =Cingh Cii Bo Tu Lau In Palikte In Hung ~ Thu Tatuam (Siyin News)\nCingh Cii Bo Tu Lau In Palikte In Hung\nThursday, April 16, 2015 Knowledge No comments\nLeitung ah Cingh akang (white rhinoceros) nam te sia saksang cingh le thangsang cingh ci'n kikhen aa, saksang akang namte sung pan atal khat bek a nungta lai ahikom palikte in ui hon khat taw hung hi.\nSudan ngamah hi aa, tua anungta lai susun sia kumh 42 pha zo hi.\nPalikte in nikhat nai 24 sung cing in zanciang khuamu theina mitdal(night vision goggle) le GPS te zangh liang hi. Savaite alauna in anungtalai sia ii mawl sia thawhtan sak hi.\nCingh namte sia akang nam, avom nam, india cingh, java cingh le sumatran cingh ci in kikhen hi.\nCingh kang nam sung pan saksang le thang sang kikhen thua lai in saksang namte sung pan atal khat le apui nii bek nungta lai in apui khat sia USA ngam San Diego Zoo ah hi in adang khat sia Czech Republic ngam Dvůr Králové Zoo ah kikeam hi.\nCingh khat ciang $9,000 pan $37,000 kilaklaw manh ahikom abo kuan hi zo in kison hi.\nCinghte sia kumh 50 bangh nungta hi.


url: =Australia gamsung ah gulut tangmai nekhial in asi mi 4 phakhinta :: ZOMI DAILY\nAustralia gamsung ah gulut tangmai nekhial in asi mi 4 phakhinta\nposted on 8 March 2018 at 7:46 pm Lomkholna: Australia, Health, News, Sawltak, World\nAustralia ah tangmai namkhat ahi “Rockmelon” nekhial in asi mi 4 phakhinta hi ci’n Australian Authorities te’n Wednesday ni in genkhia uhhi. Tua Rockmelon tepen Listeria kici gu namkhat lutkha in, tua Rockmelon anekha akigawm in mi 17 bang cinatlawh khinta uhhi ci’n AFP te’nzong genkhia hi.\nHihvai pen Health Official te’n nungkha panin akankhiat uh hi a, aki patkhiatna pen New South Wales (NSW) State panin aki pankhia ci uhhi.\nHih Listeria gu alukkha Rockmelon anekha in asi pen Australia, New South Wales (NSW) State sungpanin mi 2 omkhinta a, Victoria State sungpan inzong mi 2 omkhinta hi ci’n NSW Health te’n genkhia uhhi. Tuaban ah hih Rockmelon anekha acinatlawh pen mi 2 kibehlap in, tuciangciang akigawm in mi 17 phakhinta cihi.\nNSW Health panin Communicable Diseases ah Director panmun asemlaitak ahi Vicky Sheppeard in agenkhiatna ah tuabangin gu alutkha Rockmelon (Cantoloupe) tepen February 28 ni akipan Market te ah zuaknawnloh dingin kikhamcip in Recall kibawl hi ci’n genkhia hi.\nKumsim in Listeriosis gutawh acina te lakpan sehthumsuah sehkhatpen siden uhhi. Ahi zongin abeisa ah Listeria Outbreak aom ciangin Rockmelon tawh kizopkhakna omngeilo hi.\nMore: Tukumsung thokang natna “Dengue Fever” hangin Myanmar gambup ah misi 170 phakhin\nListeria cihpen Bacteria namkhat hi a, mi atamzaw in hih Listeria akihel nektheih te anekkhak uhciangin cinatlawhliang cihbang omlo hi. Ahi zongin akumtamsa khanghamsa te leh nupi naupaai te, Diabetes leh Cancer natna aneite adinginbel lauhuai theihi ci’n Director nu in genbeh hi. Sawltak #zomidaily\nPrevious: Numeino khatin alumkhawm nuampeuh honghawh un acihleh pasal 3000 valbang tungpah ngeingai\nNext: Video: Malaysia ah pasal 2 in numeikhat pummat in mawtaw tawh taikhiatpih\nKawlgam in Indonesia ah buhtang kumsim Ton 500,000 zuakding ~ ZD\nKhial lua ing ~ T. Van Biak Fa\nSingapore gamsung ah IS tetawh akizom numeikhat leh pasalkhat kiman\nGuatawn khattawh akisatgawp Video tulaitak minthang mahmah ~ ZD


url: =LESSON 8 FEB. 17 – 23 SAWMA KHAT PAN HAMPHATNA ~ MUC\nLESSON 8 FEB. 17 – 23 SAWMA KHAT PAN HAMPHATNA\nAdmin 9:52:00 PM Articles, Sabbath School Lesson\nLESSON 8 FEB. 17 – 23\nSAWMA KHAT PAN HAMPHATNA\nSABBATH NITAK TU KAAL SIM DING: Mk. 16:15; 1Pet. 3:8,9; 1Kor. 9:14; Rom. 3: 19 – 24\nKAMNGAH: “Biakinnpi sunga a siangtho nate tawh kisai-in a na semte in tua nate mah ne uh a, biaknatau a nasemte in zong tua biaknatau tunga kipia nate mah a ne uh hi cih theilo na hi uh hiam? Tuamah bangin lungdamna thu a tangkote in lungdamna thu mah kivakna-in nei uh hen, ci-in Topa in thu hong pia zo hi” (1Korin 9: 13, 14).\nSawma khat khiatna in upna pulaak hi, upna sittel hi. “ Thu upna sungah a omtakpi mah na hi uh hiam no le no ki-entel unla, kisittel un. Note sungah\nZeisu Khazih a om lam no le no kithei lo na hi uh hiam? Santak a cing zolo na hih kei leh na kithei ding uh hi” (2Kor. 13: 5).\nLai Siangtho sungah a masa pen sawmah khat piakna in Abraham in Melchizedek tungah a piakna hi (Pian. 14: 18 – 20; Heb. 7:4). Levi mite’n biakbukah nasem hih manun sawmah khat ne uh hi (2Khang. 31: 4 – 10).\nTuhunin sawma khat in hotkhiat nasepna-in kizang hi. Limtak telthei hileng, sawmah khat in Pasian tawh kizopna pulaak hi. Hotkhiatna thu tangko-na, Pasian nasepna-in sawmah khat kizang hi. Hih in Pasian’geelsa hi-in, Amah a um mi khempeuh tungah thu hong pia hi.\nTu kaal sung i kikup ding thu in: sawma khat zatna, sawma khat’ deihna, sawma khat in upna hatsak thei hi, cih thute hi ding hi.\nSUMTHA TAWH MAPANGKHAWM\nJesuh in “Lungdamna Thu” a tangko ding, ‘mite nungzui suaksak ding’ ….. a hong hilh thu khempeuh zui dingin hilh un’ ci-in thu hong pia hi (Mt.\n28: 19, 20; Mk. 16: 15). Hih in a thupi pen nasep hi. Jesuh kiangah mite va paipih ding nasepna-ah kihel dingin hong sawl hi.\nPasian’ hong kepsak sum, van le nate Ama nasep nadingin thu-um mi khat ciat in a zeek ding kisam hi. Mite kiangah hotkhiatna thu puak nasepna-ah piakkhiatna in Khrist tawh kizopna kho-sak hi. Nungzui khempeuh, thu-um mi khempeuh, nasem khempeuh in hotkhiat nasep nadingin sawma khat\nTopa kiangah paipih ding kisam hi. Hih nasepna-ah mapang citak ciat dingin thunget kul hi. Nasep lawhcinna-in upna sungah kipumkhatna kipsak hi.\nHotkhiat nasep nadingin Pasian in bang geelna nei hiam? Sawma khat vekpi cih thu in bang pulaak hiam? (Mal. 3:10). “Ka ansal sungah an a dimtheih nadingin” cih thu in bang hilh hiam?\nAbraham, Jacob in sawma khat piak napan uh hi (Pian. 14: 20; 28: 22). Tua ma-in zong sawma khat piak om khin kha thei hi. Sawma khat in\nPasian’pawlpi nasep nadingin kikoih hi. Sawma khat in Khrih hong sawl tatkhiatna nasep nading a huh pipen hong suak hi. Tuhun ciangin mi tampi in Pasian nasepna-ah kihel lo uh hi. Khristian mimal khat ciat in sawmah khat piakna-ah citak ciat hi lehang “lamet ngam loh na lianpi kisem khin ding hi” Christian Smith and Michael O Emerson (New York: Oxford University Press, 2008), 27.\nPasian in Ama nasem ding mi tasam ngei lo hi. Hih nasepna-ah i kihel ciat ding kisam hi. Pasian nasep nadingin sum om lo, kin lo, geelna nei lo cihte omsak ding hi lo hi. Levi mite’n Nehemiah tungah a gen bangun “Kote in Pasian’biakinn kinlo-in i om kei ding hi” (Neh. 10: 39) a cih mah bangin eite’n zong siit nei lo-in a sem dingte i hi hi. 1800 kum lai-a thu-um mite mah bangin nasem dingte i hi hi. Tuhunin zong sia-te le pawlpi mite in sum lepai, neih le lamh nasepna khatah mapangkhawm, nasemkhawm ding kisam hi.\nAdventist pawlpi’ nasepna ngaihsun in (Mang. 14: 6, 7). Bangci bangin pawlpi’ nasepna-ah mimal khat ciat kihel a, sum le paai tawh huh ding kisam hi, cih thu na tel hiam?\nPASIAN’ THUPHA TAMPI\nMal. 3: 10 ah kigelh mah bangin Pasian in sawma khat piak a citak mite tungah thupha pia dingin hong kamciam hi. Ahi zongin Pasian’ thupha in khat bek hi lo hi. Neih le lamh hauhna bek Pasian’ thupha hi, ci-in na ngaihsut leh Pasian’ thupha tatak na muhzia toi cihna hi.\nPasian’ thupha in leitung nate hauhna bek hi lo-in vantung thu-ah hauhna zong hi. Pasian’ thupha koi bangin kimu thei hiam cihleh mawhna sung pan a hong kitatkhiatna, lungnopna, lungdamna a kipan ei aa dingin Pasian in a hoih penin sem hi, cih lungmuanna in hong lak hi. Tham lo-in Pasian’ hong piak thupha, tua thupha-te cimawh genthei mite tungah vahawm dingin thupha ngah na hi hi. Mi tungah thupha na bawlteh thupha ngah na hi zaw hi. A taktakin eite tungtawnin Pasian in mite thupha pia hi.\n1Pet. 3:8,9 sim in. Peter in bangci bangin thupha ngah mi le mite aa ding thupha hihna a kizopzia pulaak hiam?\nSawma khat piakna panin thupha a zahnih kingah hi. Ei mahmah in thupha ngah banah mite aa dingin thupha i hi hi. A hong kipia thupha midang khat na hawmsawn thei hi. “Pia in, hong kipia kik ding hi…. na piak bangin hong kipia kik ding hi (Lk. 6: 38).\nSawl. 20: 35 sim in. Koi bangin sawma khat piak hong hilh hiam?\nSawma khat piakna tungtawnin Pasian muanna i ngah hi (Jer. 17:7). Sawma khat in Pasian’ thukham thuman tungah kinga hi. Jew minamte’n thupha a ngah theihnadingun sawmah khat piak ding kisawl hi. Tua hi kei leh Pasian in tua bangin thupia lo ding hi. Tua bang mahin hun nununga a nungta thu-um mite in thupha ngah ding uh hi. Pa Pasian in\nAma phattuam nadingin sawmah khat a koih hi lo hi. Mihing in thupha a ngah nadingun a hong koihsak hi zaw hi. Mihingte’ kitangsap hi zaw hi.” Ellen Gmm White, Vol.7., 404,\nMite tungtawnin Topa in thupha hong piak ngaihsun in. Koi bangin nang zong mite aa ding thupha hi thei ding na hiam?\nSAWMA KHAT KIZAT NADING\nPaul in Timothy kiangah “ Bang hang hiam cihleh Lai Siangtho in “ Buh a cil bawngtal muk na tuam kei in,” a cih banah, “ Nasempa in a thaman a ngah ding a kilawm ahi hi,” na ci hi (1Tim. 5:18). Paul in Thuhilhkikna 25:4 le Luke 10:7 siksanin hong hilh hi. Bawng in buhcil kawmin an a nek mah bangin hotkhiatna thu tangko, nasemte’n nuntak nading kisam nek le dawn, silh le teen a ngah ding uh kilawm hi.\nPasian in nate omzia ding a geelkholhsa hi. Ni, kha, aksi-te a kipan a piansak na khempeuh, pumpi sung nate’ nasepzia, huihdik, sihui-te a kipan amaute sepzia ding, omzia ding a sehsa hi. Tua bang mahin sawma khat zong biakbuk nasem Levi mite’ tungah kipia hi (Gam. 18: 26). Tuhunteh hotkhiat nasem mite tungah kipia hi. A kipatcil a kipan Pasian nasepna a huh dingin sawma khat kikoih hi. Pasian’ nasemte zeek dingin sawma khat kikoih hi.\nHotkhiatna thu tangko mite in hotkhiatna thu mah kivakna-in nei uh hen, ( 1Kor. 9: 14) cih thu a khiatna in bang hi ding hiam? Paul in bang hong hilh hiam? 2Kor. 11: 7-10 sunga thu in huhna kisam lungdamna thu nasemte huhna tawh kisai bang hong hilh hiam?\nPaul in “ Note lakah na kong sep theih nadingin pawlpi dangte kiang pan thaman la ka hih manin amaute sum a sut ka suak hi” (2Kor. 11:8) a cihteh bang mah nei lo Macedonia pawlpi mite tung pan huhna ngahin a hau Korin pawlpi ah nasepna-in zang hi. Korin pawlpi tungah a gennop thu in lungdamna thu tangko mite thaman piak ding kilawm hi. Tua dingin sawma khat kizeek hi. Sawma khat kikoihtuam hi. Sawma khat pen cimawh huhna ding hi lo hi. Pasian’ thuman tangko mite panpih nadingin kikoihtuam hi. Tua lo nadangte sep nadingin zat ding hi lo hi.” Ellen G. White, Counsels on Stewardship, 103.\nSiam. 27:30 sim in. Zuih ding thuman bang hong hilh hiam?\nPasian in huih om nading mun (Jer. 10:13) tui om nading (Late 33: 7) gial le vuk om nading mun (Job 38: 22) koih a, tuate khempeuh uk hi. Ahi zongin tuate sangin sawma khat kholna – ansaal in manpha zaw hi. “Kikhopna buk sungah amaute’ nasepna thaman dingin Israel sunga sawma khat khempeuh, Levi mite’ tungah gamh-in ka pia hi” (Gam. 18: 21). Hih in sawma khat koih nading mun kipulaak masakna pen mun hi. Tuhunin Topa’ ansaal ci-in i thei hi. Topa in Ama teelna munah Israel mite in sawma khat koih dingin thupia hi (Thkna. 12: 5, 6). Hih hun sungin Solomon in sawma khat khempeuh Jerusalem biakinn ah koih hi. Kamsang Malachi in “ansaal sungah sawma khat a buppi-in hong puak un” ci-in a genteh Israel mite’n hih thu telpah ding uh hi. Ansaal in biakpiakna mun, Levi mite kihuhna mun limcing hi.\nLai Siangtho mundangah ansaal tawh kisai kammal 1Khang. 26: 20; 2Khang. 31: 11-13; Neh. 10: 38 cihte in bang gen hiam?\nPasian in sawma khat koih nadingin ansaal simloh mundang sehlo hi.\nSeventh-day Adventist pawlpi in Topa’ thupiak bangin sawma khat khempeuh ansaal ah koih hi. SDA thu-um mi khat in a min sazian omna tualpawlpi-ah sawma khat khia-in tualpawlpi panin a kizoppih conference zumpi ahih kei leh mission zumah puak hi. Tua panin pastors nasemte’ khasum kihawmkhia hi. Nasepna a tangzai zawk ciangin huhna sum zong kisam hi. Tua bangin huhna kisapna munte-ah huhna piak ding ahi hi. “Ka ansaal in an tawh a kidim nadingin sawma khat khempeuh hong paipih un” (Mal. 3:10). A thuman\nKhristian khempeuh in sawma khat le sumpi-te Topa kiangah paipih hileh, Topa’ ansaal dimlo-in a om kei ding hi. Pasian nasep nadingin ansaal dim ding a, pawlpi in sum zonna ong-bali, (lotteries) pawi dingin vanzuakna,\n(fairs) le gualnopna tawh sumzonnate cihte nei lo ding hi.” Ellen G. White, The Acts of Apostles, 338.\nMimal hoihsakna mun tekah sawma khat khia hi lehang Pasian’ nasepna bang dinmun hong tung ding hiam? Tua hi-in bang hangin sawma khat pen khiatna ding mun thupi hiam?\nSAWMA KHAT LE UPNA TAWH HOTKHIATNA\nRomans 3: 19 – 24 sim in. Upna tawh kizomin bang thuguipi hong hilh hiam? Bang hangin tua thu in upna tawh kizomin thupi hiam?\nHotkhiat thamcing i hi kei hi (Rom. 3: 23). Hotkhiat takcing hi lehang eima gamtatna, hoihna tawh ei le ei kihon khia thei i hi ding a, tua pen Lai\nSiangtho tawh kilehbulh hi.\nRomans 4: 1-5 sim in. Mihing’ gamtat hoihna hi lo-in hehpihna hangin nuntakna ngah thei ihihlam hong hilh hi lo hiam?\nTua hi-in hotkhiatna ngah thamcing i hih loh hangin hotkhiatna in piakkhong hi (Eph. 2:8). A mawhpi mah Khrih in Ama kicinna, Ama dikna hong pia-in, tua hang bekin hotkhiat ngah i hi hi. Sawma khat piakna manin Pasian’maipha kingah hi lo hi. Sawma khat in Pasian aa ahih leh, sawma khat piakna hangin dikna bang mah thei mah ding i hiam? Gamtat hoih dingin hong kipiangsak ahih mah bangin gamtat hoih in hong a hotkhiat theih loh mah bangin sawma khat piakna in zong hong honkhia thei lo hi.\n“Bang hang hiam cihleh Pasian in eite sep dinga a koihsa na hoihte a sem dingin Khazih Zeisu sunga hong piansak Ama bawlsate i hi hi” (Eph. 2: 10).\nSawma khat in hong hon thei lo hi taleh sawma khat piakna in i lungsim pulaak hi.\nPasian’ hong sawl bangin semin kiniamkhiat lungsim, a thumang lungsim kimu thei hi. Pasian a it mi ahihleh a thupiak mang ding hi. Sabbath in Pasian in na khempeuh Piangsak Pa hi, cih a pulaak mah bangin, sawma khat a pia mi khat in Pasian’ neihsa kem, na khempeuh Pasian’ neihsa hi, cih a pulaak mi hi. Sawma khat i piak ciangin nate in ei aa ahihlohlam a pulaak banah nuntakna le hotkhiatna in a khawnkhongin hong kipia hi, cih a pulaak i hi hi. Tua in a nungta upna pulaak i hi hi.\nLuke 21: 1-4 sim in. Upna tawh nuntakna thu bang hong hilh hiam?\nNGAIHSUTBEH DING: Huih dik, lungtangkisai a kipan i nuntakna mahmah Pasian’kiang pan hi, cih i mangngilh khazel hi. Sawl. 17 sungah Athenian khua mite kiangah Pasian in Piangsak Pasian (Pasian in na khempeuh bawl) banah na khempeuh a Kem hi ( Ama sungah nungta, gamta-in i om hi) ci-in hilh hi. Athen khua mite in a nungta Pasian thei lo uh hi. Pasian in i nunzia ding a hong gen tampi om a, tuate siksanin i nuntak ding kisam hi. “ Pasian in ama hauhna hong pia a, ahi zongin tuate lak pan sawma khat Ama nasep nadingin mantakin i piak ding hi. Ama ansaal ah sawma khat koih dingin hong hilh hi. Ama aa mah i ap kik ding hong hilh hi; sawma khat in siangtho hi. Hotkhiat nasep nading bekin zat ding hi. Pasian in tua ding mahin sawma khat a tuam koih hi-in, tua hi leh ansaal dim ding a, a gamla, a nai-a mite tungah hotkhiatna thu kitangko thei ding hi. Citakna tawh sawma khat a khia mi in na khempeuh in Pasian’ neihsa hi, ci-in pulaak hi.” Ellen G. White, Vol.6., 386.\n1. Hun in manlang takin tawntung hun manawh hi. Pasian’ neihsa Amah piak ding itsik kei in. Lungsim khempeuh tawh piak ding hong kal hi; pia in. Ama aa hi. A hong piansak ihih banah a hong lei-sa i hi hi. I lungsim hong ngen hi; pia in. Ama aa hi. Na sum hong ngen hi; pia in. Ama aa hi’.Ellen G. White, The Acts of the Apostles, 566. Ellen G. White in\n“Pasian aa Amah ap kik lo-in om kei in. Pasian in a ngah ding mahin kilawm hi, cihna tawh piak ding hi lo hi; Pasian aa hi, cihna tawh Amah apkik ding hi, cih lungsim lo-in Pasian na piakna hong\nsang lo ding hi. Sawma khat i piak lohteh koi bangin ei le ei a kibuluh suak i hiam?\n2. Sawma khat ansaal ah koih lo-in eima hoihsak mun khatah piak ding hi, cih thu koi bangin na ngaihsun hiam? Bang hangin hih bang ngaihsutna in khial hiam? Tua bang hi leh pawlpi nasep bangci ding hiam? Bang hangin tua bangin mimal hoihsakna mun khatah kipia hi leh bang siatna hong om thei ding hiam?\n3. Pawlpi makaite’n amau angsung nasepna–in sumpi zang ahihteh sumpi khia nawn lo, ahih kei leh mundangah a khia mite’n Jerusalem biakbuk in siatna tawh kidim taleh Jesuh in meigongnu’ sumpi khiat manpha a sakna thu a ngaihsut ding uh kisam hi.


url: =April 16 | | KEI A SI KA HI HI: Khennihna ~ MUC\nApril 16 | | KEI A SI KA HI HI: Khennihna\nAdmin 4:58:00 PM Articles, MISSION NEWS\nKum 11 sung laibu zuakin Pasian nasem khat in ka om khit ciangin Solusi university ah Lai Siangtho thu thuk sin dingin huhna ka ngah hi. Ahi zongin ka sangkah kipatma kha li in a sap hun deuh khatin ka zi, Fortunate tawh mawtaw tuahsiatna khat ka thuak kha uh hi.\nNa lamdang tampi piang hi mah taleh tuni dongin tua thute ka tel nai kei hi.\nMawtaw tuahsiatna panin ka zi bangmah ci kha lo-in aomna thu ka tel zo kei hi. A tuanpih midangte in ahihleh si khin phial uh a, a si lote zong nak liam mahmah uh hi. Kei zong bang mah ci lo-in ka damna a hang pen ka tel zo kei hi.Physical therephy ka bawl a kipan hong hilh pa in “ thu nget hat mi khat na hi hiam? ci-in hong dong hi. “Ka X-ray lakna amuh ciangin hih bangin ka om theih pen lamdangsa mahmah hi. A taktakin na pumpi a zawcip ding hi, hong ci hi. Hih bangin a tuahsia mi a nungta kuamah om lo hi, hongci hi. Ka tuahsiatna uah cina pua mawtaw hong tunpah zong ka tel zo kei hi. Ka nung uah hong pai mawtaw in khamkhuk a nasem khat hi-in, amah in ka tuahsiatna uh hong mu kha hi. Ka tuahsiat uh ciangin aman cina pua mawtaw hong sapsakpah hi. Kha thum khit ciangin Solusi ah sangkah nadingin sangsum ka ngah theihna zong lamdangin ka tel zo kei hi. Huhna ngah lo-in ka innkuanun tua bangin sangkah ding hamsa mahmah hi.Mawtaw tuahsiatna hangin zong sum tampi bei hi. US $ 36000 val bang hong bei hi. Hih zah sum pen Zimbabwe gam mite adingin tampi hi.\nKa aawng hong khei ding siavuanpa in nisimin nasem lo-in dongtuak mahmahte bek bawl hi ding hiam cih thu ka tel zo kei hi. Zingsanglamin kikhei-in tua nitak lam ciangin France gamah khualzin dingin letmat lei khin sawnsawn hi. “ Topa tungah bang hangin hong nungtasak na hi hiam” ci-in ka dong hi. Mawtaw tuahsiatna-ah ka nuntakna a bei thei hi lo hiam? ka ci hi.Hih bang dotna ka ngaihsut ciangin thu nih ka mu khia hi. A si dingin kiging nai lo, ka upna uh kip nai lo hi ding hi, ci-in ka\nngaihsun hi. Topa Pasian in ka nupa-un kipuahphattheih nading hun hoih hong pia lai hi, cih ka phawk hi. Thawhkik Ni zingsang ciangin a tho dingte lakah a kihel thei dingin kiginkholh hun hong pia hi kha ding hi. AHih keileh Pasian in nuntakna huu hong kop pen Ama lenggah huan sungah nasem thei lai ding cih hong deih hi kha thei ding hi.\nMawtaw tuahsiat a kipan ka thungetzia hong kikhel hi. Nidang sangin thu ka ngen zaw hi. Nisim in na hoih a sem thei ding, thupha a bawl zo den dingin thu ka ngen hi. Bangbang thaneemna nei mah tase leng in Pasian in hong zang dingin ka kiap den hi. Ka si zongin Pasian tawh ka kizopna a tan ding kisam kasa hi.\nTopa taisan lo-a Amah beel tinten den dingin zong thu ka ngen hi. “Topa aw na nasepna-ah ka sep bangbang hong sang in. Ka sep theih bangbang sepzawhna tha hong guan in,” ci-in thu ka ngen hi. Ahi zongin khat veivei ciangin sepkhialh hong om kha thei zel a, tua bang hun ciangin Topa tung pan mawhmai-na ka ngen hi. Kicinna bang mah nei lo ka hih manin ka khialh khak loh nadingin tha hong guan in,” ci-in thu ka ngen hi. “ Topa tawh kizopna kip ka neih zawh nadingin zong thu ka ngen hi.\n“Topa aw, nong sepsak nop bang bang hong semsak in,” ci-in thu ka ngen hi. “ Ka khialh khak loh nadingin hong huh in,” ci-in huhna ka ngen hi. December 23, 2015 ni-in bangci bangin Pasian in nasem hiam cih ka thei zo kei hi. Ahi zongin ka thei khat om a , tua in ka nungtak sung tawntung Topa Pasian na bek ka sem ding hi.\n2015 kum Sabbath School 13na sumpi in Solusi University ah kipuakin sangnaupang 1000 bang in a zat ding annekna innpi lamna-in kizang hi.


url: =Lungdambawl Thu laigil – 12 ~ Khaibawi :: ZOMI DAILY\nposted on 21 December 2014 at 1:30 pm Lomkholna: Article, Biakna, Christmas, Khaibawi\nRom kumpi in Herod muang mahmah ahih manin gamzaipi tak uksak uh hi. Herod in a sih main a matungah a kipia thuneih na leh vangliatnate a tate tungah ki pialo ding hi, ci-in a sih main thei hi. Tua ahih manin a sihma in a ukna gam khenthum suah in a tapa thumte khen khatta in uksak hi. Judea gamsung teng pen Archelaus uksak a, Galilee gamsung teng pen Herod Antipas uksak in, Jordan gal leilulam nisuahna gamteng pen Philip ading in nusiat hi. Herod a sih ciangin ki ukna hong nuam tuanlo a, a tapa Archelaus in ukding in hong kipat phet in mihing 3000 thahna tawh hong ki panpah hi. A pa Herod mah bangin mi ngongtat khat hih manin a gamsungah ki lemna, daihna om tuanlo ahih manin Zeisu te innkuan Judea gam-ah ciah ding hong piangtheilo in Herod Antipas ukna Galilee gamah apai dingin Kha Siangtho in Josef tungah gen hi. Tua ahih manin Zeisute innkuan pen Galilee gam Nazareth khua ah hong tengin tua panin hong khangkhia hi.\nNazareth khua pen Galilee gam leitawlam mualkuamsung khat ah omin a khuanawl mual ah kahto in khuadakleng leitung phellang tang bang kimu ci-in ki gen hi. Ni tumna lam ah khuadakleng Mediterranean tuipi ki galmuh a, tualai a Tembaw khawlna panin Tembaw a dingkhia litlit te kimu hi. A mualbul zanglei ensukleng, leitungbup ah lampi lian pen kimu a, Damaska khua leh Egypt gam ki kawmna lampi, Africa gambup tawh ki zopna zong ahi hi. Leitungbup ah tua lampi a ki limzat pen a kitawn pen khat in minthang hi. Zeisu hunma BC kum zatampi lai-in Jacob tapa Josef Egypt gam-ah sila dingin a kizuak in tua lampi tawnin paipih uh hi. Zeisu hunma kumza tampilai in Alexander the Great leh a galkap honpi te’n tua lampi tawn uh hi. Napoleon leh a galkapte in zong tua lampi tawn ngei uh hi. Rom galkap honpi te’n zong tawn zel uh hi.\nHih lampi pen khatveivei leitaw lam lamlianpi kici a, khat veivei tuipi lam lianpi kici hi. Hih lawmpi tawnin a paisuk a patio, a ki leh suk a ki leh to te pen Zeisu in muhnopsa in en zel hi, kici hi. Tua ahih manin Nazareth khua pen khua maimai hilo in minam kimin a nawk khakna khua khat leh vai tuamtuam aki hawmna khat khat hi-a, Zeisu pen tua mun panin hong khangkhia hi. Tulai pau leh khuano pan-a, khangkhia hilo in khuapi pan-a khangkhia ahi hi. Tua ahih manin Nazareth khua mi cih min ngah hi. Khuano pan-a, hong pai naupang khat leh khuapi pan-a, hong pai naupang khat a teidan, a omdan, a hekzia, a mi hopih dan ki lamdang hi.\nTulai tak ei Zomi sunga I mipil, I misiam I neihsunte zong a tamzaw Zeisu mah bangin khuano, khuaneu pan-a, asuak hita leh a khankhiatna uh pilna siamna a zonna uh khuapi ahi hi. Tua hi-a, khuano sangin khuapi ah pilna siamna ki cingzaw in omdan’ khawldan’ a kipan a nakhempeuh a khuahun lapin na nungta na kalsuan theizaw uh hi. Kamdang khat zang laileng’ mi sangin na madawk zaw den uh hi. Zeisu zong tua mun-ah khangkhia kha ahih manin mihampha khat hong suak a, Kamsangte genkholhna a tangtunna zong ahi hi. Pasian nasep dan thuman leh a khel themthumlo a hihna zong hong lak hi. Khangthak Zomite zong Nazareth khua dan a, Khua munhoih Khua kician ah khangkhiazo leng mipil misiam I tamding hi. Ahih kei leh I Zogam khuate Nazareth khua bangsak zoleng khangthak Zomite I hampha ding hi.\nPrevious: Dahpihna Pa Suah Khan Kim (Kimtawng) Tonsing beh\nNext: ZAM Thupuak :: 21 December 2014\nUSA, Indianapolis pan Tg. Khen Za Dal (Saizang, Gualnam) in hongnusia